Pasaulio knygų įdomybės (Nuotolinė paslauga)

Kiekviena knyga yra savotiškas raktas į pasaulio širdį, žmonių mintis ir troškimus. Kokie yra žmonės, tokios yra ir knygos, nes tai jų gyvenimo ir būties atspindys. Kurti, rašyti nori daugelis, bet kaip visa tai įvilkti į knygos rūbą, parinkti jai gerus marškinius, supakuoti ir pateikti skaitytojui žino nedaugelis. Vilniaus universiteto komunikacijos ir informacijos mokslų docentas Tomas Petreikis edukacijos dalyvius supažindins ne tik su knygų įdomybėmis, bet ir apžvelgs ženklų ir rašto atsiradimą, rašymo medžiagas, knygų įrišimą ir fabrikinę knygrišystę, papasakos apie spaudos išradimą. Edukacijos pabaigoje iliustratorė Vilija Kvieskaitė dalyvius moko pasigaminti knygelę ir ją iliustruoti.


Programos dalyviai supažindinami su senoviniais maisto gaminimo įrankiais, indais, krosnimi. Patys dalyviai dalyvauja bandų gaminimo procese, pašovime į krosnį. Kol bandos ant kopūsto lapo kepa, vyksta viktorina, kurią sudaro tradiciniai lietuviški žaidimai, dainos, rateliai, mįslių spėjimai ir pan. Kai bandos iškepa, dalyviai nusilupa kopūstą, užpilamas padažas ir vyksta bandų degustacija.

Paslauga teikiama tik kultūros ar meno įstaigoje


Spektaklis "Rubinaitis Peliūzė, arba Lietuvio išgyvenimo būdas" ir edukacinės kūrybinės dirbtuvės

Keturi objektų teatro aktoriai ne tik supažindins žiūrovus su senovės lietuvių pasaulio matymu, kalba, buitimi, nelengvu išgyvenimu stichijų malonėje, leis prisiliesti prie mitologinių temų, bet ir įtrauks į vienos šeimynos tėvų ir vaikų santykių dramą. Juk tokias vertybes kaip pagarba, pasitikėjimas ir meilė imame itin tausoti tik tada, kai pajuntame, kaip lengva jų netekti.
Edukacinių kūrybinių dirbtuvių metu, bus pristatomi pagrindiniai objektų (daiktų) teatro principai, pateikiamas istorinis ekskursas į tai, kaip Simonas Daukantas kūrė žodžius ir, tarsi olimpiadoje žaidėjai bus kviečiami apibūdinti ar pavaizduoti kortelėje parašytą žodį taip, kad kiti jį atspėtų. Vaizdavimui mokiniai naudotų įvairius jiems pateiktus objektus: šaukštus, dubenis, puodelius ir kitus spektaklio rekvizito elementus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Užsiėmimo dalyviai prisidės prie vieno seniausių etninės kultūros lobių – audimo – gyvosios tradicijos išsaugojimo bei tęstinumo. Ugdys meilę istoriniam etnografiniam kultūriniam paveldui. Susipažins su audinių raštais jų paplitimu etnografiniuose rajonuose, senoviniu iš natūralių medžiagų dažymo būdu. Juostų raštus galės pritaikyti gaminat suvenyrus iš popieriaus, medžio ar gamtinės medžiagos. Galės juos pritaikyti buityje. Juostų raštų ornamentais pasipuošti drabužius. Naudoti, kaip lietuviškos tapatybės ženklą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Medžiaginio maišelio dekoravimas. Dizainas (išvažiuojamoji)

Tekstilės dekoravimas, tai - įdomi patirtis, atsipalaidavimo būdas ir smagus laikas su klase - į kurią kviečiame ir Jus. Edukacinio užsiėmimo metu suteikiama galimybę iš arčiau susipažinti su dizainu ir tekstilės dekoravimu, bei patiems viską išbandyti praktiškai. Pamokoje išmokstama įvairiomis technikomis piešti ant audinio, sukuriamas vienetinis, dekoruotas krepšelis. Rezultatas visada būna nenuspėjamas, bet labai įdomus. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis. Net ir neturint piešimo, kompozicijos ar spalvų maišymo pagrindų, galima sukurti labai gražų darbelį, kuris bus ir daugkartinio panaudojimo, taip prisidedant prie gamtos saugojimo.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Dalyvausite įtraukiančiose susikaupimą, mąstymą, pojūčius ir kūrybiškumą lavinančiose tikrose garsų dirbtuvėse ir sukursite vieną iš tautinės muzikinės raiškos ženklų – skudutį - bei išmoksite išgauti sudėtingesnę muziką tobulindami pasigamintą skudutį. Išmoksite parinkti įrankius ir geriausią ruošinį skudučio gamybai. Pažinsite muzikavimo priežastis, funkcijas ir naudą. Susipažinsite su lietuviškos kilmės skudučiais, kitų tautų analogais, senaisiais kaimo muzikavimo papročiais ir technika, šiuolaikinėmis tautinės muzikos kryptimis. Klausysitės ir kursite savo muziką. Dėmesio! Užsiėmime galimi nestiprūs susižeidimai (rakštis, odos paviršiaus įbrėžimai). Pageidautini dalyvių įgūdžiai ateinant – mokėjimas padrožti pieštuką peiliu, drožiant „nuo savęs“, o aukštesnis lygmuo - drožiant „į save“. Dirbama be apsauginių pirštinių (vaikai turės galimybę pažinti medžiagą, įrankį, bus mokomas saugiai įvertinti instrumento aštrumą). Užsiėmimai vyksta pirmame pastato aukšte, į kurį galime specialiu keltuvas įvežti asmenis, sėdinčius neįgaliojo vežimėlyje. Yra ir judėjimo negalią turintiems asmenims tinkamas tualetas. Apie specialiuosius grupės poreikius prašome informuoti užsakymo formoje.


(Ne)vaikiškos geto istorijos (išvažiuojamoji paslauga)

Edukacinis užsiėmimas apie Lietuvoje vykdytus nacių okupacinio režimo nusikaltimus, iš kurių ypatingas dėmesys skiriamas žydų geto reiškiniui Antrojo pasaulinio karo laikotarpiu. Dalyviai supažindinami su gete atsidūrusių vaikų gyvenimu: atliekant užduotis, išsiaiškinama, kaip konkrečiai atrodė geto buitis, kokie anuomet galiojo draudimai, kokių įtampų kupina buvo socialinė aplinka, koks buvo nuolatinės stokos paženklintas maistas, koks skurdus, bet šviesus buvo laisvalaikis... Remdamiesi autentiškomis dienoraščių ištraukomis, dalyviai taip pat analizuoja įvairius gete gyvenusių jaunuolių psichologinius patyrimus – jausenas ir emocijas, kurias vienaip ar kitaip nulemdavo išoriniai gyvenimo gete elementai. Užsiėmimas skatina pažinti skausmingąsias Lietuvos ir pasaulio istorijos patirtis, kviečia intensyviems empatijos momentams, ugdo loginį ir analitinį mąstymą, gebėjimus kūrybiškai generuoti idėjas, aiškiai dėstyti mintis ir bendradarbiauti grupėse.


Papasakosiu jums istoriją... Labai laukiau Šv. Kalėdų. O dar labiau - Kalėdų senelio. Skaičiavau dienas, klijavau datas, kol vieną dieną nusprendžiau, kad reikia Kalėdų senelį man pačiam prisivilioti. Vienoje knygoje perskaičiau, kad Kalėdų senelis yra smaguris, mėgstantis įvairiausius pyragėlius. Ir taip viskas prasidėjo... Ėmiau kepti ir kepti, langus praverti, gal užuos greičiau, gal atšliuoš sparčiau? Ir štai vieną dieną, girdžiu - šlumšt! Į mano virtuvę įrioglina augalotas, apipešiotas, samanotas... girinis. Pyragėlius surijo, ačiū nepasakė, bet pastebėjęs mane - pasijuto, kaip miške. Ėmė pasakoti apie lapes, kiškius ir barsukus. Taip gimė draugystė truputėlį keista. Tešlą kočiosime, pyragėlius vyniosime, orkaitėje kepsime... Beliks tik atspėti - ar girinis ir šį kart ateis?


Edukacijos „Mano miestas - Vilnius“ metu žaidimų elementų pagalba supažindiname su Lietuvos sostinės Vilniaus istorija - tarsi švenčiame Vilniaus gimtadienį. Vaikai gauna keramikinius puodelius, kuriuos porceliano dažais dekoruoja piešdami sostinės elementus - Gedimino pilį (ar jo laiškus), vilką ar Vilnelę su šalia esančiu piliakalniu, Nerį ar TV bokštą. O galbūt savo kiemą ar slaptą senamiesčio kiemelį. Po šios edukacijos vaikai namo parsineš nuostabų savo kūrinį.

Lietuvos sostinės Vilniaus ir Gedimino laiškų metai


„Mažoji archeologija – pažinkime Panemunės pilį“

Kviečiame 1- 4 klasių moksleivius dalyvauti edukacinėje programoje „Mažoji archeologija – pažinkite Panemunės pilį“. Užsiėmimai vyksta Panemunės pilyje. Veiklos metu susipažinsite su pilies istorine praeitimi bei pabūsite mažaisiais archeologais ir savo rankomis paliesite tai, ką mums paliko šios pilies šeimininkai prieš šimtus metų. Trumpai apžvelgsite pagrindines archeologinio darbo pakopas. „Archeologinėje perkasoje“ ieškosite praeities dirbinių, mokysitės juos įvardinti. Taip pat atliksite praktinę-kūrybinę užduotį - improvizuotoje perkasoje ieškosite archeologinių radinių, kursite ir piešite savo giminės herbinį koklį.


Nuo Adomo iki Ievos (nuotolinė edukacija)

Kelionė iš vaiko į suaugusiųjų pasaulį pažymėta kūno ir dvasine branda, neatsiejama nuo lytiškumo suvokimo. Adomas ir Ieva – vyras ir moteris – sena kaip pasaulis tema, tačiau kiekviena jaunuolių karta ją sprendžia vėl ir vėl iš naujo. Mes norime kalbėti dar ryškesniu aspektu – apie vyro kelionę iki savo moters. Programa siekiama į šią temą pažvelgti per mokslinį, poetinį, mitologinį žanrą – kaip skirtingai yra traktuojamas vienas ir tas pats reiškinys, kaip, tarkime, mitas gali atspindėti ir padėti suprasti praeities kartų požiūrį į vyro ir moters santykius. Nagrinėdami Biblijinį Adomo ir Ievos sukūrimą ar Antikos mitologinį pasakojimą apie vyro ir moters atsiradimą, atskleisime, kodėl mūsų laikus pasiekė idėja apie tobulos antros pusės paieškas ir kaip tai atsispindi žmonių santykiuose. Toliau pereinama prie šių dienų naujųjų „mitologinių“ pasakojimų, pvz., kokį santykių naratyvą perteikia šiuolaikinė populiarioji muzika (nagrinėjami skirtingas santykių kūrimo formas pristatantys kūriniai). Trumpai aptariami vyro ir moters ypatumai yra kvietimas ne į konkurenciją ar susipriešinimą, bet į tarpusavio bendradarbiavimą ir papildomumą. Pristatoma meilės, kaip abipusės dovanos, idėja. Kalbama apie kiekvieno vyro ir moters kaip unikalaus asmens vertę ir orumą. Pabrėžiama, jog jaunas žmogus pirmiausiai turėtų formuotis pats kaip asmenybė ir tik tada, turėdamas ką duoti ir dovanoti kitam, žengtų toliau – į romantinį santykį. Panaudotas ir asmeninis liudijimas apie santykių kūrimo etapus, išryškinant stereotipų pasekmes bei kviečiant ieškoti savo autentiško santykių kūrimo būdo. Temos edukatoriai yra prityrę ir žinomi lektoriai. Jų veiklos sritis visuomenėje – meilės etikos, santykių ir lytiškumo temos. Dirbdami su jaunais žmonėmis mokyklose, stovyklose ir ugdymo seminaruose, sukaupė didelę patirtį ugdydami atsakingą ir pagarbų jaunimo požiūrį į tarpusavio santykius, šeimos kūrimą, grįstą pagarba ir atsakomybėmis.


Šešėlių teatro kūrybinių dirbtuvių metu susipažinsime su šešėlių teatru, gaminsimės lėlytes, žaisime teatrą, pabūsime ir aktoriais, ir žiūrovais.

Mes kursime šėšėlių teatro veikėjus, pasakosime žinomas liaudies pasakas ir jei norėsime - naujas jų versijas. Savo svajones ir vizijas paversti fiziniu kūnu - ne visada labai paprasta, bet šešėlių pasaulis mums suteikia galimybę fantazuoti kur kas drąsiau nei kasdienybė. Kaip ir keliauti toliau negu mums leistų net ir pačios pažangiausios technologijos.

Užsiėmimą veda aktorė Ieva Brikė. Dalyvių prašytume turėti paprastą pieštuką ir žirkles bei nusiteikimą žaisti, kurti ir mokytis.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


„Per ornamentą į mitologiją“ – tai edukacinė programa mokiniams nuo 7 iki 18 metų amžiaus, kurioje jie ne tik antspaudukų pagalba išmargins drobinį maišelį, bet ir atras milžinišką lietuvių mitologijos pasaulį slypintį už paprasčiausių audimo raštų. Peržiūrėdami projekcijas išsiaškinsim iš kur anksčiau atsirasdavo rūbai bei kada atsirado ornamentas. Margindami drobę sužinosim kaip vadinasi ornamentų ženklai ir kodėl apskritimas reiškia laimę. Pasišokdami ir žaisdami sužinosim kaip bitė ir linas susijęs su deive Austėja. O dainuodami atrasim deivę Laimą kukuojančią medyje! Edukacijos turinys yra pritaikomas įvairaus amžiaus mokiniams, o programos pabaigoje kiekvienas dalyvis išsineš drobinį maišelį su savo rankom išmargintu ornamentu. Ši edukacija vyksta bityne, nuostabios laukinės gamtos apsuptyje, specialiai įrengtame edukacijų namelyje.


EDUKACINĖ PROGRAMA „MAZGŲ PYNIMAS –TRADICIJOS IŠLIEKA“
Programos tikslai:
-Supažindinti muziejaus lankytojus su vienu seniausių amatų verslu – pynimu.
-Supažindinti muziejaus lankytojus su pynimo technika, mokyti pačius pinti.
-Skatinti domėtis pynimo raida ir pritaikymo būdais praktikoje.
-Skatinti giliau pažinti gimtojo krašto paveldą.
Programos uždaviniai:
- Suteikti edukacijos dalyviams informacijos apie Lietuvos etninį paveldą (pynimas virvelėmis, vienas seniausių amatų Lietuvoje, pynimas virvelėmis siejamas su rankšluostį ar jam skirtą audinį mazgeliais suraišiotus rankšluosčio kutus ir pačią raišiojimo techniką).
Gyvename nuostabiame krašte, Lietuva yra įdomus kraštas, čia daugybė talentingų ir įdomių žmonių. Žmonės puoselėjantys senus ar netikėtai naujai atrastus amatus. Kiekvienas jų tikrai pakvies į savo dirbtuves, parodys gražiausius dirbinius, pavaišins gardžiausiu jų pačių gaminamu patiekalu su istorija dvelkiančiu prieskoniu. Pynimas virvelėmis, vienas seniausių amatų Lietuvoje, taip pat turi ilgą istorijos kelią.
Edukacijos metu vaikai supažindinami su pynimo istorija, paruošimo technologija. Edukatorė pasakoja, kaip susikurti sau patinkančios dekoracijos modelį, pasirinkti tinkamą virvelę, spalvą, darbo procesui reikalingas priemones. Dekoracijoms pinti naudojamos medvilnės, lino ir kitos rūšies virvės, o spalvingiems, gražiems darbams naudojami įvairūs priedai, tai karoliukai, kriauklelės, akmenukai ir t.t..
Programos metu edukacijos dalyviai supažindinami su pačiu pynimo procesu, patys bando pinti ir su edukatorės pagalba per trumpą laiką gali patys apipinti nesudėtingą dirbinėlį – stiklo indą skirtą žvakei, gėlėms ar kitoms mieloms smulkmenoms. Kiekvienas dalyvis savo kurtą darbelį gali parsivežti kaip atsiminimą apie seną amatą – pynimą virvelėmis.


Spektaklis ''Kai rėkiu, niekas manęs negirdi''

Neverbalinio dainavimo ir judesio spektaklis su cirko elementais ,,Kai rėkiu, niekas manęs negirdi”. Šiame spektaklyje yra įkūnijama gatvėje atsidūrusių žmonių istorija - trys paauglės seserys netenka artimųjų ir taip atsiduria gatvėje. Šaltoje, svetimoje gatvėje atsidūrusios seserys sutinka benamius, kurie bando jas išmokyti išgyventi ir atrasti prasmę, net pačioje sudėtingiausioje gyvenimo situacijoje.
Galvodama apie šio spektaklio idėją, spektaklio režisierė apsilankė Vilniaus ,,Carito” laikinuose nakvynės namuose ir bendraudama su ten esančiais gyventojais, bandė suprasti dėl kokių priežasčių žmonės netenka savo namų. Įsivaizduok, kad eini gatve, pamatai žmogų, kuris šaukiasi pagalbos, tačiau apsimeti, kad jo negirdi ir praeini pro šalį. Tai apie jausmą, kai beprotiškai tuščia, o žodžių nepakanka išreikšti tam, dėl ko taip giliai skauda. Spektaklyje svarstoma, kas atsitinka žmogui, kai jis praranda vietą kurioje gyvena, netenka socialinio balso, o žodžiai nebeturi prasmės, nes niekas jų negirdi / nenori išgirsti?
Visuomenės paribyje atsidūrę paaugliai, spektaklyje bando surasti tai, kas jiems padėtų ištrūkti iš sunkios gatvės kasdienybės. Spektaklis siekia ne tik parodyti šiuolaikinį scenos meną, bet ir perteikti svarbią socialinę žinutę apie socialinę nelygybę ir žmones, kurie nebeturi namų. Tai skatina paauglius ne tik vertinti meną, bet ir būti jautresniems ir labiau empatiškiems socialinėms problemoms.

Režisierė: Armanda Rudelytė;
Atlikėjai: Kasparas Bujanauskas, Kristina Baranauskaitė, Lukas Dirsė, Rugilė Jankauskytė, Vaiva Ona Makūnaitė, Justina Biekšaitė;
Kompozitoriai: Ignas Šoliūnas ir Matvii Liadov (UA);
Choreografija: Armanda Rudelytė ir Elmyra Ragimova;
Scenografija ir kostiumai: Kotryna K. Rupainytė.


Žvakių liejimas senoviniu būdu 3-6 klasių mokiniams

Dzūkijos-Suvalkijos saugomų teritorijų direkcija

Žvakių liejimas senoviniu būdu iš natūralaus bičių vaško-vienas seniausių amatų. Visuomet žvakė buvo prasminga žmogaus gyvenime. Ji lydėdavo žmogų nuo gimimo visuose gyvenimo etapuose. Edukacijos metu sužinosite apie natūralaus bičių vaško išgavimą ir paruošimą liejimui, senovinius vaško žvakių gamybos būdus. Raminančioje ir maloniai medumi  kvepiančioje aplinkoje pademonstruosime žvakių liejimą. Nesunkiai išmoksite ir kiekvienas nusiliesite po žvakę. Pamatysite, patyrinėsite, pauostysite ar net paragausite įvairių bičių produktų: medaus, žiedadulkių, duonelės.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Moksleivius susipažindinsime su  miuziklams būdinga tematikos įvairove, melodingumu, šiuolaikiškumu, su mažai liečiamu teatro žanru - Miuziklu. Kadangi miuziklas kelia itin aukštus reikalavimus atlikėjams: jie turi puikiai dainuoti, šokti, profesionaliai vaidinti. Suteiksime mokiniams žinių apie miuziklo žanrą, bei kiekvienas galės iš arti  jį bent minimaliai patirti.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Edukacija „Šviesos medžioklė“ pristato žymiausius Klaipėdos miesto ir Lietuvos profesionalių fotomenininkų kūrinius bei juose slypinčius kontekstus apie mus supančią aplinką, tarpusavio santykius ir žmogaus gyvenimą. Edukacija leis pamatyti save, savo aplinką per menininkų kuriamas temas. Čia taip pat bus galima patirti, kad juodai balta fotografija yra lygiai tokia pat ryški kaip ir spalvota, o joje vyraujantys šviesos ir šešėlių kontrastai ypatingai išryškina ir perteikia nuotaiką, stimuliuoja žmogaus jausmus. Mėginsime išsiaiškinti, kiek nuotraukos ir atvaizdai vis dar yra reikšmingi kasdieniniame žmogaus gyvenime, o kūrybinės užduoties metu kviesime „sugauti šviesos“ tiek, kad nuotrauka virstu iškalbingu vaizdu. Pristatant
Klaipėdos žymiausius fotomenininkus edukacija atitinka 2023 m. valstybės minimą sukaktį, kuri skirta paminėti „Klaipėdos
krašto prijungimo prie Lietuvos 100-osios metinėms“ sukaktį.


Edukacijos dalyvių laukia pažintis su pagrindine Pasvalio rajono naudingąja iškasena gipsu, jo radimvietėmis, poveikiu ir pritaikymu žmogaus gyvenime. Supažindinsime, kada ir kur pradėtas naudoti gipsas, kodėl tai yra Pasvalio krašto išskirtinė naudingoji iškasena. Edukacijos metu apžvelgsime įvairius gipso grynuolius, bus aptartos jų atsiradimo ir sukūrimo subtilybės. Kūrybinių dirbtuvių metu galėsite pasigaminti individualų papuošimą ar dovanėlę-suvenyrą iš gipso (magnetuką). Edukatorė jums pagelbės, atskleisdama iš kokių priemonių jį galima pasigaminti bei parodydama kaip lengvai jis sukūriamas.


Viešoji įstaiga Sugiharos fondas "DIPLOMATAI UŽ GYVYBĘ"

Ar žinote, kad "The Guardian" savo skaitytojams Kauną siūlo aplankyti tarp 10-ies svarbiausią Europoje art-deco miestų?
Bent trumpai "pagyvenkite" to laikotarpio švietimo ministro J. Toknūno name, kuris pasakos ne tik savo, bet ir Japonijos
konsulo Kaune Čijunės Sugiharos ir jo šeimos istoriją, pristatys Nyderlandų garbės konsulo ir "Philips" direktoriaus
Lietuvoje Jano Zwartendijko veiklą bei šių dviejų diplomatų išskirtinį ryšį 1940 m. vasarą. 1939 - 1941 metai ženklina
Antrojo pasaulinio karo dalį ir Lietuvos valstybingumo netektį, bet jei šį laikotarpį norite suprasti ir pamatyti, ne tik kaip
Lietuvos valstybingumo žlugimą, bet kilnaus poelgio pavyzdį priimant karo pabėgėlius iš Lenkijos ir jais rūpinantis iki
sovietų okupacijos, šis muziejus kaip tik jums. Laukiami norintys susipažinti ne tik su fasadiniu diplomatų gyvenimu, bet ir
jų žvalgybinėmis užduotimis, Lietuvos interesais pasaulyje ir užsienio valstybių interesais Lietuvoje. Kviečiame pasiklysti to
meto tarptautinių santykių ir individo judumo labirintuose. Ar pakako tik asmens noro keliauti (ar greičiau bėgti) nuo karo
negandų ir 1940 m. užgriuvusios sovietų okupacijos? kokių reikėjo dokumentų? Kas sankcionuodavo išvykimą? Ar visi
keliai buvo atviri? Ir ar apmąstyta ir parengta kelionė baigdavosi sėkmingai?.. Šie ir daugelis kitų klausimų nebus atsakyti be
jūsų dalyvavimo.


Šifras „Laisvė“: užkoduok partizaninę žinutę!

Slaptažodžiai ir slapyvardžiai skamba kaip burtažodis ar greitakalbė, tačiau jie buvo neatsiejami partizaninio karo dėmenys. Pasak Jurgio Ožeraičio-Mažeikos, „Be slaptumo nėra galima jokia pogrindinė veikla ir užsibrėžto tikslo pasiekimas. Paslaptis, priesaika – svarbiausias pogrindžio pagrindas.“ Vyriausioji partizanų vadovybė, kurios priešakyje stovėjo gen. Jonas Žemaitis-Vytautas, buvo šifruojama raide L arba žodžiu Laisvė.

Šio edukacinio užsiėmimo metu kviesime 9-12 kl. mokinius atverti duris į paslaptingą partizaninio karo pasaulį. Užsiėmimo metu bus ne tik atskleistos partizaninio karo sąsajos su Vasario 16–ąja, bet ir jų slaptos kovos bruožai. Edukacijos metu mokiniai imsis slaptų dokumentų šifravimo, remiantis instrukcija, išlikusia Žemaičių apygardos archyve.


Virtuali ekskursija po Dreverną „Šiporius būsi, žėgliosi laivužį“

Nuotolinė edukacinė ekskursija „Šiporius būsi, žėgliosi laivužį“ kviečia visus interaktyviai susipažinti su įstabaus grožio ir gilias laivybos bei žvejybos tradicijas puoselėjančiu pamario kaimeliu Dreverna. Dalyvių laukia smagūs pasakojimai apie senąsias burvaltes, garsiausią pamario laivadirbį, vėtrungių simboliką, Kuršių marių žvejybą ir jos prietarus bei daug kitų šio krašto įdomybių bei keistenybių.
Paslauga ne tik pateikia pamario krašto materialųjį kultūros paveldą, bet ir aktualizuoja nematerialųjį. Tiek pavadinime, tiek ir ekskursijos metu bus pristatoma nykstanti senųjų pamario gyventojų (lietuvininkų) tarmė, kurios žodžiai bus smagus spėlionių žaidimas mokiniams, o vaizdinė medžiaga (senos fotografijos, archyvinė medžiaga, dailės kūriniai) puikiai tai iliustruos. Mokiniai smagiai papildys žinių bagažą, o komunikuodami plės akiratį bei didins saviraišką.
Tad pasinerkime į nuotaikingą edukacinę ekskursiją ir sužinosime, kas yra šiporius, žėgloiojimas, myšknygė, kokių keisčiausių prietarų žvejai laikėsi keliaudami į žvejybą, ir kodėl kiaulės valgė žuvį, o įmantriausių restoranų svečiai – varnieną bei laukia dar daug kitų neįtikėtinų, tačiau tikrų pamario istorijų.


Klaipėdos miesto savivaldybės Mažosios Lietuvos istorijos muziejus

Sakoma, kad kuršiai žiūrėdavo per paukščio akį į saulę, kad pamatytų ateitį. Šiandien, žvelgdami pro paukščio akelę, mes žiūrėsime į praeitį ir atrasime istorijas, kurias pasakoja skulptūros -„Kuršis“, „Kuršė“, „Praeitis“, „Bangpūtys“ , „Bangų šešėliai“. Šios istorijos apie drąsą, kantrybę, baimę ir žmogaus gyvenimo kelią, panašų į banguojančią jūrą. Vaikštinėdami po parką, aptarsime kuršių amatą – žvejybą, pakalbėsime apie žmogaus elgesį, kai gresia pavojus, o jūros dievo Bangpūčio paprašysime nekelti audrų. Pasivaikščiojimą po parką užbaigsime vietoje, kuri skirta visų Negrįžusiųjų iš jūros atminimui.


Ši pasaka - apie mažą mergaitę Liunę, patekusią į paslaptingą salą. Šalia nėra nei mamos, nei tėčio, todėl Liunė privalo būt drąsi, kad neišsigąstų riaumojančių liūtų, grėsmingų begemotų. Liunė patiria visokių nuotykių: susipažįsta su geraširdžiu jūros ežiu, gudriai išsisuka nuo baisaus ryklio nasrų, gelbėja mielas ir juokingas beždžionėles... Liunė viską gali, juk ji - tikra robinzonė!


Programos tikslas - skaitant ir analizuojant literatūros kūrinius ugdyti mokinių mokėjimo mokytis, kritinio mąstymo, kūrybiškumo, problemų sprendimo, bendradarbiavimo bei pažintinius gebėjimus.

Programos uždaviniai:
- Gebėti analizuoti ir įsijausti į literatūros kūrinius pasitelkianti pagrindinius pojūčius.
-Gebėti ieškoti problemų sprendimo variantų, kurie padėtų įveikti kilusius iššūkius.
-Gebėti bendrauti ir bendradarbiauti su bendraklasiais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Kas yra Juozas Gruodis? Kodėl kompozitoriaus darbas yra svarbus? Kas auga J. Gruodžio sode? Kviečiame į pažintį su kompozitoriumi J. Gruodžiu ieškant  lobio, paslėpto jo sode. Susitikime kompozitoriaus name, suprojektuotame tarpukario architekto F. Vizbaro - viename iš nedaugelio medinės modernizmo architektūros pavyzdžių, turinčiame kultūros paveldo objekto statusą. Čia susipažinsite su J. Gruodžio biografija ir kūryba, o po to leisitės į lobio paiešką sode, kurį užveisė pats kompozitorius.
Užsiėmimą galime pritaikyti vaikams su intelekto sutrikimu. Apie tokį poreikį prašome informuoti užsakymo metu.

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Ar esate kada nors rašę laišką? O ar esate gavę laišką? O ar patys esate jį išsiuntę? Susipažinti su senuoju laiškų rašymu bei įrankiais, kurie buvo naudojami  laiškams rašyti, jums padės Kauno rajono muziejaus muziejininkai. Edukacinio užsiėmimo metu pademonstruosime laiškus, kuriuos rašė Raudondvario dvare grafai Tiškevičiai. Susipažinsite su įrankiais, kurie buvo naudojami laiškams rašyti.
Paplušėję ir patys parašysite laišką artimam žmogui. Ant voko užrašysite vardą ir pavardę, tikslų adresą. Su vašku ir antspaudu užantspauduosite ir įmesite į dėžutę. Mums beliks tik  jį išsiųsti.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Orientacinis žaidimas "Vilkaviškio miesto detektyvas"

Tai puiki galimybė atrasti ir pažinti Vilkaviškio miestą iš arčiau. Orientacinio žaidimo "Vilkaviškio miesto detektyvas" metu dalyviams teks klaidžioti miesto gatvėmis. Pirmiausia jūs su komanda išgvildensite užduotis ir surasite vaizduojamus atsakymus. Suradus teisingo atsakymo vietą visa komanda įsiamžinsite jūsų mobiliuoju telefonu. Vilkaviškio krašte gimė daug iškilių asmenybių, šis miestas turi gilią istoriją. Vilkaviškis tampa šiuolaikišku, bet dar neatrastu Sūduvos krašto "perlu". Šio miesto autobusų stotis yra išrinkta moderniausia visoje Lietuvoje. Vilkaviškyje dalyviai orientacinio žaidimo metu pasiners atrasti, pažinti ir pajausti senuosius kultūros paveldo ir šiuolaikinius miesto atspindžius. Šis miestas nedidelis, bet žavus. Žaidimą laimi suradusi visus teisingus atsakymus per trumpiausią laiką komanda. Orientacinio žaidimo pabaigoje suskaičiavus rezultatus apdovanosime nugalėtojų komandą, saldžius prizus gausite visi dalyviai.


Tradicinių amatų centras "Meniškas kaimas"

Edukacinė programa "Molio Motiejukas" skirta supažindinti vaikus su senomis lietuviškos keramikos tradicijomis: molio paruošimu, tradiciniais lipdymo, dekoravimo ir degimo būdais.Šioje programoje kritinis mąstymas bus pasitelkiamas atskiriant skirtingas molio degimo rūšis, pasirenkant norimą lipdomos puodynės formą, pritaikant senuosius indų dekoravimo ornamentus. Programos metu moksleiviai išgirsta apie senosios keramikos tradicijas. Žiūrėdami 10 minučių edukacinį filmą, sukurtą "Meniško kaimo" keramikos dirbtuvėse, susipažįsta su visa molio lipdinių gamybos eiga, pamato kaip degamos tradicinės juodosios ir raugo keramikos krosnys. Įrengtoje molio gaminių ekspozicijoje vaikai pamato ir palygina tradicinės juodosios, raugo ir glazūruotos keramikos gaminius, išmoksta atskirti tris skirtingas molio degimo technikas. Susipažinę su keramikos amato tradicijomis, moksleiviai patys išsiminko molį, išmoksta nulipdyti molio puodynėlę: nulipdo indo dugną, formuoja molio volelius ir iš jų lipdo tradicinę puodynėlę, dekoruoja pasirinktais tradiciniais ornamentais. Nulipdę puodynėlę mokiniai aplanko malkines molio degimo krosnis, iš arti jas apžiūri, taip susidarydami išsamų molio gaminio atsiradimo kelią.


IŠŠŪKIŲ DIENA SU KLASE. ŽMOGAUS RYŠYS SU GAMTA BALTŲ KULTŪROJE

Interaktyvi 3 valandų trukmės patirtinė edukacija organizuojama Nemuno kilpų regioniniame parke esančioje gamtinėje stovyklavietėje kvies moksleivius susipažinti su baltų simboliais ir dainose apdainuotais gamtos objektais bei patirti savo asmeninį santykį su gamta įveikiant fizinius iššūkius gamtoje ir atliekant interaktyvias, logines, edukacines ir kūrybines užduotis. Edukacijos metu naudojant mobiliąją „Patirk“ interaktyvaus žaidimo programėlę patrauklia forma bus ugdomas mokinių kultūrinio tapatumo suvokimas, integruota programa iš dalies siesis su lietuvių kalbos, istorijos, dailės, informacinių technologijų ir kūno kultūros mokyklinėmis ugdymo programomis. Orientuodamiesi gamtinėje aplinkoje pagal įvairias užuominas bei atlikdami įvairias interaktyvias ir patirtines grupines užduotis mokiniai patirs naujų įspūdžių, stiprins pasitikėjimą savimi ir komandinę dvasią. Užduočių sudėtingumas bus pateiktas atsižvelgiant į mokinių amžių ir pajėgumą. Norint patirti stipresnius įspūdžius užsisakant programą bus galima pasirinkti „Ekstremalią“ programą, kurioje bus sudėtingesnių fizinių iššūkių. Jaunesniam amžiui arba mokiniams su negalia iš anksto užsisakant paslaugą yra galimybė prireikus modifikuoti maršrutą atsižvelgiant į individualius ypatumus.

Kultūros paveldas; Tarpdisciplininis menas

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacinė programa "Karinė operacija "Žinių bomba"

Ši nuotaikinga edukacinė programa siūlo pasinerti į intriguojantį žaidimą bei pajusti tikrą ieškotojo ir tyrinėtojo dvasią. Muziejaus ekspozicijų erdvėse ieškosite kodinėmis spynomis užrakintų „žinių bombų“ ir per kuo trumpesnį laiką turėsite „nukenksminti“ Muziejui grėsmę keliančius užtaisus, vykdydami įvairias užduotis. Tai linksma ir aktyvi veikla: reikės šifruoti, skaičiuoti, bėgioti, ieškoti, spręsti rebusus, surinkti dėliones, apžiūrėti istorinius ginklus, bendrauti naudojant radijo stoteles ir atsakyti į įdomius klausimus. Ne tik smagiai praleisite laiką, bet ir sužinosite svarbiausias istorines datas bei faktus, išmoksite atpažinti bei vertinti istorijos šaltinius, rasti kūrybiškus sprendimus, mokysitės dirbti komandoje.


Teatralizuotas edukacinis koncertas „Metų traukinukas“

Teatralizuoto edukacinio koncerto „Metų traukinukas“ metu vaikai supažindinami su keturiais metų laikais, besikeičiančiu pasauliu, geografiniais skirtumais ir bendrumais. Kartu su programos atlikėju analizuoja apdainuojamas ar per teatrinius žaidimus suvaidintas situacijas, kuriose plačiau pažįstama gamta ir mus supančio pasaulio grožis.
Nieko nėra nuostabiau už keturis Lietuvos metų laikus, kurie vaikams dovanoja skirtingus atradimus, stebuklus ir nuotaiką. Besikeičiančių metų laikų paletėje, pavasarį, kai nutirpsta sniegas, norisi uždainuoti kartu su slieku išvydus saulę danguje, šokti drauge su iš pietų sugrįžusiu gandru, laukti vasaros atostogų su voru Antanu, patirti linksmus nuotykius keliaujant per pasaulį pas Galapagų vėžlį, išmokti Bugi Vugi šokio žingsnelius, sužinoti, kokie gyvūnai gyvena Lietuvos miškuose, kartu su jais džiaugtis rudenėjančio miško grožiu, pūgai siaučiant nebijoti aplankyti linksmuolius pingvinus, kurie džiaugiasi žiema ir laukia Kalėdų staigmenų. Apsukus metų ratą ir įgijus naujų žinių, vaikai sulaukia metų traukinuko, kuris juos veža į naujus nuotykius ir patirtis.


Simboliai kultūroje: menas, religija, valstybė

Karalių iš kitų išskiria karūna, o didiką – jo šeimos simboliai. Herbai, šventieji globėjai, luomo skiriamieji ženklai nuo seno šifruojami kilmingųjų portretuose, turtingų donatorių bažnyčioms dovanojamuose liturginiuose induose ir net tekstilėje. Edukacijos metu apžiūrėdami Vilniaus katedros lobyno šedevrus gilinsimės į juose atvaizduotų ženklų reikšmes, diskutuosime, kokius simbolius naudojo Lietuvos kilmingieji, valdovai, Bažnyčios vyresnieji. Praktinėje edukacijos dalyje gaminsime suvenyrą ir pagal heraldikos taisykles bandysime susikurti savo asmeninį herbą.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


MANO JAUSMŲ ŽEMĖLAPIS PER A. VIVALDI MUZIKINIŲ KŪRINIŲ “KETURI METŲ LAIKAI” ATSPINDĮ (PANAUDOJANT MENO TERAPIJOS EDUKACIJOS METODUS) 1-4 KL.

VšĮ Vaikų ir jaunimo visapusiško lavinimo centras

Kūrybinė edukacija „Mano jausmų žemėlapis per A. Vivaldi muzikinės kūrybos atspindį“ leidžia kiek kitaip prisiliesti prie įžymiojo menininko kūrybos: tyrinėjant bei klausant muzikos kūrinius. Edukacijos metu, pasitelkiant dailės, judesio bei muzikos terapijos edukacijos metodus, vaikai kūrybingai interpretuos A. Vivaldi muzikinius kūrinius, mokydamiesi asmeniškai atspindėti savo vidinį pasaulį – savo emocijas ir jausmus. Meditatyviai prisiliesdami prie A. Vivaldi „Keturių metų laikų“ muzikos kūrinių, stebės savo jausmus – „kaip tai veikia mane?“, „ką aš girdžiu ir ką aš jaučiu“, „kokias mintis ir emocijas man sukelia?“, „kuriuo metų laiku mane užplūsta džiaugsmingos emocijos?”, “ar man kelia liūdesį kuris nors metų laikas?” ir pan. A.Vivaldi muzikos kūriniai žadina vaikų vaizduotę ir smalsumą, kelią nuostabą, tad vaikai įkvėpti šio kompozitoriaus kūrybos galės patys pasinerti į kūrybinę saviraišką. Tyrinėdami meną per asmeninę emocinę patirtį ir leisdami savo vidiniam pasauliui atsispindėti taip, kaip patys jį jaučia ir supranta, vaikai mokysis pažinti save bei kitus. Edukacijos metu naudojami dailės terapijos edukacijos metodai ir tam skirtos priemonės – dažai, pastelės, kreidelės ir pan. – pavirs į savitą meno kūrinį. Čia svarbu pastebėti, kad nereikia jokių meninių gebėjimų – kurti ir savo vidinį pasaulį atspindėti gali kiekvienas mokinys! Edukacijos metu mokomasi įsiklausyti ir savo vidumi išgyventi muzikos kūrinį, meditatyviai jį pajaučiant ir atspindint savo kūryboje. Edukacijoje stebimi ir patyriminiškai interpretuojami šio autoriaus muzikos kūriniai įkvėps mokinius kurti bei daugiau pažinti save patį, lavinti save kaip kūrybingą, laisvą, emociškai pažinią asmenybę. Po edukacijos mokinys: - Žinos, atpažins keletą A. Vivaldi muzikos kūrinių - Supras, kaip galima kūrybingai atspindėti ir išgyventi meno kūrinį per savo emocijas ir jausmus - Patirs kūrybinį džiaugsmą - Atsipalaiduos ir pailsės


Žemaitijos etnografinių tvorų tvėrimas S. Dariaus gimtinėje - muziejuje

Etnografinės Lietuvos sodybos gyventojai, tuo metu kūrė modernią Lietuvą. Susilieję su gamta, iš gamtos ir su gamta mokėsi, kūrė, gyveno prasmingai ir harmoningai, bei buvo įkvėpti dideliems žygiams. Kviečiame susipažinti su unikalia S. Dariaus tėviške ir jos sodybos statiniais, etnografinių tvorų tvėrimu. Tai pažintinė kelionė į Tautos didvyrio tėviškę -prisimenant jo darbus ir žygius, bei prisilietimas prie senolių išminties, tradicijų, gyvenimo harmonijos.


Varėnos r. Liškiavos daugiafunkcis centras

Programos tikslas -  Atsižvelgiant į mokinių amžių, supažindinti juos bent su 7-10 vaistažolių.
Uždaviniai:
1. Supažindinti programos dalyvius su žoliavimo tradicijomis;
2. Sudaryti sąlygas programos dalyviams paragauti bent 7-10 vaistažolių arbatų.
3. Sudaryti sąlygas programos dalyviams iš pateiktų žaliavų patiems pasidaryti savo arbatą.
Programos metu mokiniai susipažins su žoliavimo tradicijomis, sužinos, kada ir kokias vaistažoles rinkdavo mūsų senoliai. Praktinėje dalyje mokiniai išragaus jau paruoštas arbatas, matys jas natūraliai atrodančias bei nuotraukoje. Išragavę arbatų, pasidarys savo vaistažolių mišinius. Arbatai sukurs savo pavadinimą, logotipą, pakuotę papuoš. Pasigamintas arbatas vaikai parsiveš į namus.


Paslaugos tikslas: ugdyti edukacinio užsiėmimo dalyvių kūrybinę vaizduotę ir meninę saviraišką. Susipažinti su kultūros paveldo objektais Žemaičių kaimo muziejuje. Pažinti ir pamėgti stiklą kaip kūrybos ir saviraiškos priemonę. Metodai: ekspozicijoje apžiūrimi ir profesionaliai komentuojami taikomosios dailės dirbiniai iš stiklo, krištolo, jų dekoravimo būdai. Diskusijos metu išgryninamos, palyginamos dekoravimo ir stiklo pritaikymo buityje galimybės dabar ir prieš 100 ar daugiau metų. Sužinomi ir praktiškai išbandomi šiuolaikiniai stiklo dekoravimo būdai. Užrištomis akimis arba užsimerkus ant lapo piešiamas įvairiausių linijų ir formų "raizginys", vėliau diskutuojant individualiai ir vadovaujant edukatoriui iš jo "išgryninamas" piešinys, kuris perkeliamas ant stiklo. Kūryba pažįstama kaip individualių patirčių, jausmų perkėlimas į dailės kūrinį, ugdomos savistabos ir savianalizės galimybės. Unikalų kūrinį edukacijos dalyvis pasiima sau.


Susipažinimas su pasaulio skulptūra Europos parke

Atvykę į Europos parko muziejų susipažinsite su muziejumi ir jo ekspozicija, pasivaikščioję plačioje teritorijoje, natūraliame ir meniškai suformuotame kraštovaizdyje, turėsite galimybę pamatyti daugiau kaip 100 skulptūrų ar kraštovaizdžio meno kūrinių. Ekskursijos metu bus pristatyti garsūs šiuolaikinio meno kūrėjai, sužinosite įkvėpiančią muziejaus kūrimo istoriją ir išskirtinių meno kūrinių pastatymo detales. Žemėlapio pagalba didelėje muziejaus teritorijoje galėsite rasti norimus kūrinius, lavinti orientacinius gebėjimus gamtinėje muziejaus aplinkoje. Priklausomai nuo amžiaus ir kitų veiksnių, grupėms parenkamas individualus maršrutas. Nemažai muziejaus eksponatų yra interaktyvūs, čia menas pažįstamas aktyviai įsitraukiant į judesį, savo aktyvumu keičiant kūrinio tam tikras savybes. Klausimai ir kryžiažodžiai leis įtvirtinti žinias, bus mokomasi interpretuoti ir atskleisti gilesnes meno kūriniais perteikiamas idėjas. Kelionė po Europos parką – galeriją, kurios „lubos“ – dangus, o „sienos“ – medžiai – leidžia susipažinti su įvairiausių pasaulio šalių menininkų kūriniais, meninės išraiškos skulptūroje įvairovę ir atskleidžia harmoniją tarp gamtos, žmogaus ir meno.


Kritinio mąstymo dirbtuvės - „Kultūra atrakina“

„Žmonės mėgsta interpretuoti savaip ir kartais tos interpretacijos neatitinka mūsų žinutės. Tačiau aš vengiu aiškinti ir kreipti
jų mąstymą’’ (Svaras). Kodėl modernus menas išsižada „grožio” kaip vertybės? Kodėl kai kurių šiuolaikinių menininkų darbai
man kelia pyktį, šleikštulį, nerimą? Negi betono gabalas vidurį galerijos yra menas? Susipažinkite su modernaus meno
idėjomis, apsvarstykite jų pritaikomumą ar ne pritaikomumą savo gyvenime. Taip pat atpažinkite kaip kritinis mąstymas
lemia jūsų santykį su meno kūriniu. Dirbtuvių metu praplėsime jaunuolių akiratį ir sustiprinę pasitikėjimą savimi įkvėpsime
saviraiškai. Lavindami komunikacijos, kūrybiškumo ir kritinio mąstymo įgūdžius, komandose įveikdami netikėtus bei
smagius iššūkius. Siektini rezultatai: 1. Modernaus meno kilmės ir pagrindinių idėjų suvokimas, bei asmeninis įsivertinimas
kiek tas idėjas palaikau ar nepalaikau; 2. Kritinio mąstymo svarbos suvokimas vertinant/patiriant modernų meną. 3. Kritinio mąstymo įpročių aptarimas. Tobulintinos krypties nusibrėžimas.
Norite, kad jaunuoliai mokytųsi smagiai ir prasmingai?
Susisiekime!

Jaunuolės atsiliepimas:

Šie mokymai pakeitė mums, mokiniams, žinomą ,,mokymų" žodžio reikšmę. Supratau, jog mokymai ne tik klausimas ir
skaidrių žiūrėjimas, o kai kas įdomiau. Vieni įdomiausių mokymų, kokius kadanors esu turėjus. Puiki kompanija, labai
įdomi programa ir labai smagiai praleistas laikas, įgyta naujų žinių ir pilna įspūdžių. Ačiū!


„Po svečias šalis / Vargau... / Lis! Lis! Lis / Nesušukau.“ Atspėkite, apie kokį paukštelį savo eilėraštyje rašė poetas Anzelmas Matutis? Taip, teisingai! Tai lietų pranašaujanti volungė! Ar tikrai pažįstate Lietuvoje gyvenančius paukščius? Gandrą esame matę tikrai visi, o štai kiek paukščių girdime, tik nesame su jais susitikę. Šis užsiėmimas – puiki galimybė pažinti paukščius, apie kuriuos vaikų poetas sukūrė eiles. Skaitysime, klausysime, žiūrėsime, galvosime, atsiminsime ir vaikštinėdami tikrai atskirsime, kuris giesmininkas gieda.


Spektaklio gimimą įkvėpė garsusis Emilis iš Astridos Lindgren knygos „Emilis iš Lionebergos“. Jis nuolat krečia išdaigas ir, už bausmę uždarytas malkinėje, drožinėja juokingus medinius žmogeliukus. Tačiau kas iš mūsų vaikystėje nekrėtė išdaigų ar nedarė klaidų? Nenuoramų nuotykių ieškotojų rasime kiekviename kieme, gatvėje ar klasėje. Kada nors iš jų išauga miesto merai, ministrai ar net prezidentai. Režisierius Augustas Gornatkevičius ir Nacionalinio Kauno dramos teatro aktoriai sukūrė spektaklį apie savo vaikystės nuotykius, apie klaidas, kurios moko mus gyventi ir žadina mūsų kūrybiškumą. Emilių Emilis lekia riedučiais, kviečia patirti nuotykius, džiaugtis, bandyti, atrasti, parkūrinti.
Spektaklis  rekomenduojamas 7-12 metų vaikams
Trukmė – 1 val. 20 min. (be pertraukos)


Tikslas: inovatyviomis meninėmis formomis skatinti gilesnį etninės lietuvių kultūros pažinimą jaunimo tarpe.
Uždaviniai:
•	Supažindinti su tradiciniais lietuvių ir baltų simboliais bei jų reikšmėmis bei sutartinių samprata ir simboliškumu;
•	Skatinti atpažinti, suvokti ir vertinti lietuvių etninės kultūros menines apraiškas modernaus meno kontekste;
•	Skatinti taikyti etninės kultūros simbolius kūryboje ir saviraiškoje.

„Skambantys raštai“ – konceptuali erdvė, kurioje kuriamas ryšys tarp tradicijų ir šiuolaikiškumo, siekiant vykdyti etninės kultūros sklaidą. Edukacijos metu pristatoma 11 min. originaliai sukurta audovizualinė instaliacija, kurioje, skambant lietuvių liaudies sutartinėms, jas papildančiai elektroninei muzikai, ant baltų, lininių drobių yra projektuojama grafinė animacija, sukurta remiantis baltiška simbolika lietuvių liaudies mene. Intaliacijos turinys, vaizduojantis keturis metų laikus, lietuviški, baltiški simboliai, raštai bei jų raiška, edukacijos metu yra analizuojami ir interpretuojami, tokiu būdu skatinant ir kritinį bei kūrybinį mąstymą.

Praktinėje dalyje dalyviams suteikiama galimybė patiems priimti sprendimą pasirenkant vieną iš užduočių.
•	Protų mūšis, kurio metu yra pateikiami klausimai, susiję su instaliacijos „Skambantys raštai“ vaizdine ir garsine medžiaga. Siekiama išsiaiškinti, kaip mokiniai įsisavino informaciją.
•	Improvizacija. Dalyviams susiskirsčius į grupeles, skiriama užduotis sukurti instaliaciją papildančius 3-5 minučių etiudus. Galima remtis teatro, literatūros, šokio, muzikos ir kitomis disciplinomis. Peržiūrėję vieni kitų etiudus, dalyviai diskutuoja, ką siekta parodyti, ar gerai suprato vieni kitus, ką jautė.

Edukacinį užsiėmimą veda:
Instaliacijos „Skambantys raštai“ idėjos autorė, grafinės animacijos kūrėja, profesionali grafikos dizainerė, iliustratorė Aurėja Jucevičiūtė bei instaliacijos tekstilinės dalies kūrėja, profesionali tekstilės menininkė  Agnietė Janušaitė-Vitkūnienė.


Orientacinis žaidimas „Didelio prospekto mažos detalės“

Gedimino prospektas – reprezentacinė miesto gatvė XIX, XX ir XXI amžiaus Vilniuje. Čia vis kitokį įspaudą palikti norėjo kiekviena miestą kontroliavusi valdžia – caro, vokiečių, lenkų, komunistų, lietuvių... Ar pavyks pastebėti iškalbingas istorijos detales pastatų sienose, gatvių grindinyje, kiemuose ir skersgatviuose? Žaidimo metu, naudodamiesi suteiktomis priemonėmis (be išmaniųjų telefonų), moksleiviai ieškos punktų ir atlikinės įvairias užduotis, kurių metu pažins dalelę sostinės istorijos, architektūros, užčiuops skirtingų tautų paveldą.


Edukacija „Šviesos medžioklė“ pristato žymiausius Klaipėdos miesto ir Lietuvos profesionalių fotomenininkų kūrinius bei juose slypinčius kontekstus apie mus supančią aplinką, tarpusavio santykius ir žmogaus gyvenimą. Edukacija leis pamatyti save, savo aplinką per menininkų kuriamas temas. Čia taip pat bus galima patirti, kad juodai balta fotografija yra lygiai tokia pat ryški kaip ir spalvota, o joje vyraujantys šviesos ir šešėlių kontrastai ypatingai išryškina ir perteikia nuotaiką, stimuliuoja žmogaus jausmus. Mėginsime išsiaiškinti, kiek nuotraukos ir atvaizdai vis dar yra reikšmingi kasdieniniame žmogaus gyvenime, o kūrybinės užduoties metu kviesime „sugauti šviesos“ tiek, kad nuotrauka virstu iškalbingu vaizdu. Pristatant Klaipėdos žymiausius fotomenininkus edukacija atitinka 2023 m. valstybės minimą sukaktį, kuri skirta paminėti „Klaipėdos krašto prijungimo prie Lietuvos 100-osios metinėms“ sukaktį.


Vasario 16-osios epocha: vaidmenų žaidimas (nuotolinė edukacija)

Tam, kad tokio dokumento kaip Nepriklausomybės aktas pasirašymas virstų į gerai veikiančią valstybę, reikalingas didžiosios daugumos visuomenės pritarimas ir palaikymas. Kokio dydžio tai darbas? Galbūt dalį žmonių reikia įkalbėti? O galbūt kažkas taip ir liks neįtikintas? Vaidmenų žaidimo metu galėsite įsijausti į XX a. pr. kasdienybę ir pasimatuoti valstietės Onos, vilniečio Donato ir valdininko Aleksandro batus. Visi jie turėjo savo nuomonę apie tai, kas vyksta valstybėje! Drauge su edukatoriumi virtualiai keliaudami po Signatarų namų ekspoziciją atrasite, kaip Nepriklausomybės paskelbimą galėjo vertinti jūsų vaidmens atstovas bei geriau pažinsite visuomenę ir žmones, gyvenusius Vasario 16-osios epochoje.


Asambliažo kūryba – puikus įrankis ir įrodymas, kaip saugant aplinką, galima tuo pačius daiktus prasmingai panaudoti kelis kartus. Šio edukacinio užsiėmimo tikslas – prisidėti prie laisvai kuriančios asmenybės, diegti tvarumo principą, skatinti būti mažesniais vartotojais – didesniais kūrėjais. Tvarus pasaulis neįmanomas be darnios asmenybės. Meno aplinka yra puiki erdvė nurimti, pažinti save ir auginti vidinės pilnatvės jausmą. Teorinėje užsiėmimo dalyje bus pristatytos dailininko Alfonso Čepausko galerijos ekspozicijos, analizuojami eksponuojama lakštinė ir mažoji grafika, iliustracijos ir ekslibrisai, kamerinės medžio ir mažosios metalo bei miniatiūrinės akmens skulptūros, eskizai, tapyba ir kitokie meno žanrai, autoriniai, personalinių parodų ir kiti leidiniai, aptariama ši daugiaplanė autoriaus kūryba. Taip pat bus supažindinama su asambliažo technika, atskleidžiamas grafikos technikų išskirtinumas ir modernumas. Praktinėje edukacijos dalyje dalyviai patys taps menininkais ir kurs asambliažą, suteikiant nevaržomą kūrybinę laisvę ir išlaisvinant vaizduotės klodus. Dalyviai ant gautos plokštumos klijuos daiktus, naudos spalvų paletę nemeniniams objektams, taip suteikdami daiktams kitą prasmę meno kūriniuose, kuriuos analizuos neapsiribojant išankstinėmis nuostatomis. Sukurtas asambliažas, praplės suvokimą apie meninę vertę, kūrybinį potencialą ir kiekvieno dalyvio išskirtinį savitumą.


Svečiuose pas muzikos instrumentus (išvykstamasis visoje Lietuvoje, išskyrus Kauno m. ir Kauno raj. sav.) 1-4 kl.

Kaip skamba styginiai, pučiamieji, mušamieji instrumentai? Kiek pavadinimų turi smuikas? Kokiais instrumentais galima išmatuoti autobusą? Iš ko pagaminti instrumentai? Užsiėmimo metu susipažinsite su svarbiausiais simfoninio orkestro instrumentais, jų rūšimis, ypatumais, taip pat turėsite unikalią galimybę patys jais pagroti!
Mokiniai susipažįsta su klasikiniais vakarų styginiais, pučiamaisiais ir mušamaisiais instrumentais, pažįsta grojimo būdą, išmoksta apibūdinti instrumento tembrą, jo savybes. Mokiniai turi galimybę muzikuoti drauge su kitais ir patirti bendrumo jausmą. Tinkamas: muzikos programos žinioms pasikartoti, pagilinti ir praplėsti.
Užsiėmimas gali būti pritaikomas vaikams su judėjimo negalia. Apie specialiųjų poreikių turinčius vaikus informuoti užsakymo metu.
Paslauga teikiama visur Lietuvoje, išskyrus Kauno miestą ir rajoną. Minimalus užsakomų užsiėmimo skaičius - 2 užsiėmimai, vedami vienas po kito; minimalus vienos grupės dydis - 25 asmenys.


"Laiko nesustabdysi ir nepasuksi atgal. Prieš laiką lygūs visi, laikas- visagalis" (L. Pačkauskas.). Laikas yra niekam nepavaldus dalykas, kurio paveikti mes negalime. Būtent todėl kiekvienam įdomu ir svarbu žinoti kaip skaičiuojamas laikas, kas yra kalendorius, kuo jis susijęs su laiku.
Pastaruoju metu ypač populiaru dovanoti įvairių švenčių proga žmogaus gimimo metų ir dienos kalendoriaus lapelį. Bet ne mažiau smagu būtų pačiam pasidaryti savo asmeninį kalendorių. Ši edukacija tam ir skirta.
Edukacijos tikslas: lavinti vaikų kūrybinį mąstymą, įvertinant tvarumo idėjas ir suteikti žinių apie kalendorius.
Uždaviniai:
1. Supažindinti moksleivius su kalendoriaus samprata ir istorija;
2. Supažindinti moksleivius natūraliomis medžiagomis, tvarumo idėja ir panaudoti jas kūrybos procese.
3. Sukurti rankų darbo kalendorių, naudojant tik natūralias ir tvarias medžiagas.
Edukacijos metu vaikai susipažins su kalendoriaus atsiradimo istorija, skirtingais kalendorių tipais, skirtingomis laiko skaičiavimo sistemomis, sužinos kuomet buvo išleistas pirmasis lietuviškas kalendorius, kas jį išleido. Susipažinus su kalendoriais iš arčiau, edukacijos dalyviai gamins savo asmeninius rankų darbo kalendorius, kūrybos procese bus naudojamos tik tvarios, natūralios dekoracijos (medžiaga linas, gintaras, džiovinti augalai, siūlai ir kt.), antrinės žaliavos. Vaikams bus paaiškinta jų svarba ir kodėl būtent tokios priemonės pasirinktos.   Lygiagrečiai įtraukiama ne tik tvarumo, bet ir tautiškumo svarba. Edukacijos dalyviams bus parodomi lietuviams būdingi tautiniai raštai, simboliai, kuriuos kiekvienas galės panaudoti gamindamas savo darbą. Kiekvienas kurs taip, kaip pats nori, įsivaizduoja, pasiners į kūrybos ir spalvų pasaulį ir edukacijos pabaigoje galės džiaugtis turėdami savo rankomis darytą vienetinį kalendorių.


Edukacinis užsiėmimas „Kelmės dvaro svirno kaukai“ vyksta restauruotame dvaro svirne, kurio amžius siekia tris šimtmečius. Užsiėmimas skirtas 1–4 klasių mokiniams labiau pažinti gimtojo krašto kultūrinį paveldą. Jų amžiui pritaikytos etnokultūrinės žinios, pažintinio-praktinio pobūdžio veikla skatins mokinių smalsumą, lavins kūrybiškumą. Vaikai sužinos svirno istoriją, išklausys keletą sakmių, patys išbandys kai kuriuos senovinius daiktus, susijusius su sakmėmis, o sakmę „Kaukai“ pirštininių teatro lėlių pagalba galės suvaidinti.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Pilininko name pabiro svarbiausi Lietuvos istorijos įvykiai – atpažinkime juos ir sudėkime istoriją kartu!
Mindaugo karūnavimas, Gedimino laiškai, Lietuvos krikštas, Žalgirio mūšis, Liublino unija, Lietuvos valstybės atkūrimas ir Nepriklausomybės atkūrimas. Kiekvieno įvykio pristatymas bus susijęs su įtraukia žaisminga veikla, leidžiančia mokiniams geriau įsiminti informaciją asociatyviuoju metodu. Edukaciniame užsiėmime moksleiviai mokysis istorijos žaisdami ir tyrinėdami interaktyvias muziejaus erdves, o veiklų pabaigoje gebės sudėlioti Lietuvos istorijos įvykius chronologiškai, tuo nustebindami save ir mokytojus. Edukacinio užsiėmimo dalyviai supras, kad mokytis istorijos yra ne tik svarbu, bet ir smagu bei lengva.


Edukacinė programa „Piemenėlių vargai ir pramogos“ vyksta nuo Jurginių (balandžio 23 d.) iki pat vėlyvo rudens. Kerdžiaus ragas kviečia mažuosius tapti piemenėliais ir sužinoti įvairių dalykų apie ganiavą senajame kaime. Edukacinio užsiėmimo „Piemenėlių vargai ir pramogos" dalyviai Žaliūkių malūnininko sodyboje supažindinami su ganiavos tradicijomis, žmonių tarpusavio santykiais senajame Lietuvos kaime, kaimo gyvenimo ritmiškumu. Dalyviai akivaizdžiai įsitikina, kaip galima lengvai išmokti groti senaisiais piemenų muzikos instrumentais, kaip lengvai ir greitai padaromi paprasčiausi instrumentai, kokius žaidimus žaisdavo piemenaudami mūsų seneliai ir proseneliai. Moksleiviai taip pat pajaučia, visgi koks tai buvo vargas piemenauti – kasdieniai palydovai buvo šaltis, alkis ir nuovargis. Tokiu būdu ši programa pagilina istorinę atmintį, stipriai praplečia kultūrinį akiratį, puoselėja emocinius tarpusavio ryšius ir ugdo pasitikėjimą savo jėgomis. Kerdžius parodo, kaip buvo daromi piemenų muzikos instrumentai: iš medžio žievės ir mediniai lumzdeliai, skudučiai, švilpynės, šiaudo birbynės; visi dalyviai gali pabandyti juos padaryti ir jais paraliuoti. Taip pat dalyviai išmoksta nusivyti virvutę ar virvę, padaryti pantį, žaidžiami tradiciniai piemenėlių žaidimai. Galiausiai ragaujama lauže keptų bulvių su lupenomis. Aptariama edukacinio užsiėmimo metu įgyta vaikų patirtis, jų išgyventos emocijos. Šioje edukacijoje piemenėlių vargai nedideli, o pramogos – smagios.


Edukacinis užsiėmimas "Pasakų veikėjai knygų žymekliuose"

Šilutės rajono savivaldybės Fridricho Bajoraičio viešoji biblioteka

Poreikis pasižymėti knygos puslapius atsirado kartu su knyga. Pradėjus spausdinti knygas, į jų nugarėles buvo įrišamos šilkinės juostelės, o pirmieji atskiri nuo knygos žymekliai pasirodė XIX a. viduryje. Knygų žymeklio paskirtis labai plati: nuo pasiženklinimo vietos knygoje iki reklaminio pranešimo, priminimo, vizitinės kortelės, žaidimų objekto. Edukacinio užsiėmimo „Pasakų veikėjai knygų žymekliuose“ dalyviai, 1–6 klasių mokiniai, susipažins su pasakų žanru. Pagal vaikų amžių ir ugdymo programose nurodomą literatūrinių kūrinių aktualumą, bus parenkamas literatūrinis kūrinys tolesniam skaitymui ir veikėjų analizei. Mokiniai klausysis skaitomo arba jo garso įrašo. Išklausę pasaką, vaikai analizuos tautos istorijos aspektus, tradicijas, personažų bruožus ir jų svajones. Susipažins su knygų žymeklio atsiradimo istorija ir praktiniu panaudojimu savo poreikiams. Gamins knygų žymeklius ir juos panaudos refleksiniam pasakojimui. Ugdysis kūrybiškumą, mokysis kurti naudodami tradicines ir netradicines medžiagas. Kūrybai taikys įvairias medžiagas: paruoštukus, spalvotą popierių, siūlus, pagalbines detales, iškirstas su dekoratyviniais skylamušiais, karoliukus. Darbeliai bus laminuojami, kad išsisaugotų ilgesniam naudojimui. Šios pagalbinės medžiagos padės atskleisti pasakos personažų bruožus. Kūrybiškai atlikdami žaismingas praktines užduotis lavins atmintį, skatins svajoti, atrasti nematerialių vertybių.


Edukacijos metu mokiniai susipažins su floristika, kaip su madingu interjero dizaino sprendimu. Floristiniai darbeliai, tai dalis gamtos, tai tarsi mažas elementas, atkartojantis gamtą. Kiekvienas mokinys susikurs savo floristinį darbelį (paveikslėlį arba kompoziciją), panaudodamas tiek įvairius natūralius, tiek dirbtinius augalus, o taip pat ir gamtines ar dirbtines papildomas medžiagas. Edukacijos metu vaikai atsipalaiduos, išlaisvins savo vaizduotę, ugdysis kūrybines galias, stiprins atsakomybę už savo veiksmus.


Kultūrinės edukacijos užsiėmimas ,,PAŽINK KAUNO MODERNIZMO ARCHITEKTŪRĄ“.
Didžioji Kauno vertybė – tarpukario architektūros paveldas - tai XX amžiaus trečiame ir ketvirtame dešimtmetyje pastatyti visuomeniniai, gyvenamieji ir pramoniniai pastatai. Šie objektai iki šiol kuria savitą Kauno miesto charakterį. 1919 -1940 metų laikotarpiu miestas patyrė žaibišką šuolį: iš atsilikusio provincijos miesto virto modernia europietiška sostine. Architektūra čia atliko labai didelį vaidmenį. Kauno modernizmo architektūra atspindi tą optimizmo atmosferą, kuri buvo būdinga naujai atsikūrusiai Lietuvos valstybei.
Edukacinis užsiėmimas vyksta interaktyvios ekskursijos forma, kurios metu moksleiviai aplankys reprezentacinius tarpukario pastatus, esančius Kauno Naujamiesčio teritorijoje, įtrauktoje į UNESCO Pasaulio paveldo sąrašą, apžiūrės pastatų eksterjerus bei autentiškus išlikusius interjerus. Pagrindinis kultūrinės edukacijos tikslas – patrauklia forma atskleisti moksleiviams Kauno tarpukario architektūros raidą, supažindinti su modernizmo stilistika, būdingais sprendimais bei architektūriniais elementais. Supažindindama su svarbiausiais tarpukario Lietuvos reprezentaciniais objektais ir juos suprojektavusiais žymiausiais šio laikotarpio architektais, ši edukacija atskleis laikinosios sostinės fenomeną, padės suprasti, kodėl tarpukario Kauno architektūra įrašyta į UNESCO Pasaulio paveldo sąrašą.
Dauguma lankomų pastatų turėjo didžiulę reikšmę atsikuriančiai Lietuvos valstybei bei besiformuojančiai visuomenei, todėl edukacijoje pasakojame ir apie to meto politikos, visuomenės ir verslo veikėjus.
Pristatant paveldo objektus, siekiama, kad mokiniai susietų naujai įgytas patirtis su turimomis formaliojo ugdymo žiniomis, plėstų erudiciją. Ši edukacija skatina moksleivius domėtis kultūros paveldu, plečia akiratį, lavina estetinį suvokimą, ugdo pilietiškumą.

Dainų švenčių metai; NATO ir Europos sąjungos metai


Orientacinis žaidimas „Šventės ir karnavalai senajame Vilniuje“

Moksleivių kultūrinis paveldosauginis ugdymas orientacinio žaidimo pagalba, siekiant paskatinti kuo didesnį jaunimo būrį aktyviau domėtis istoriniu - kultūriniu paveldu Vilniaus senamiestyje bei supažindinti moksleivius su XVII - XIX a. Vilniuje gyvavusia švenčių, mugių ir karnavalų kultūra.
Vilniuje nuo seno sugyveno daugybė skirtingų tautybių ir religijų žmonės, kurie ne tik dirbo, meldėsi savo dievams, prekiavo, bet ir šventė įvairias šventes. Šiame orientaciniame žaidime susipažinsite su trimis pagrindinėmis Vilniaus švenčių rūšimis: konfesinėmis, viešomis miesto šventėmis bei pramoginėmis. Miestas regėjo įvairių šventimų beveik kiekvieną savaitę, nes nesutapo skirtingų konfesijų religinių švenčių kalendorius. Tarpuose jų miesto aikštėse vykdavo įvairios mugės, miesto renginiai, į kuriuos suplaukdavo įvairių sluoksnių gyventojai bei svečiai, o didikai savo rūmuose organizuodavo įvairias šventes bei karnavalus tik aristokratų luomo žmonėms. Šio žaidimo metu aplankysite aikštes, namus, rūmus, bažnyčias, kurie labiausiai iliustruoja XVII - XIX a. Vilniuje gyvavusią švenčių, mugių ir karnavalų kultūrą, susipažinsite, kaip linksmindavosi įvairių tautybių bei skirtingų socialinių luomų Vilniaus gyventojai. Orientacinio žaidimo pagalba moksleiviams suteikiama galimybė giliau pažinti Vilniaus senamiesčio paveldo vertybes, skatinama pagarba ir domėjimasis miestų bei jų gyventojų istorija, kultūra, paveldu ir jo tausojimu.


Lietuvos teatro, muzikos ir kino muziejus

Ar norėtum pasinerti į kūrybinį spektaklio procesą? Ar žinai, kokie esminiai elementai būtini spektaklio gimimui? Kokia yra Teatro meno prigimtis? Edukacinis užsiėmimas „Šeši elementai“ supažindins su pagrindinėmis, teatre bendradarbiaujančiomis meno sritimis, suteiks galimybę patiems sukurti ir atlikti trumpas scenas. Sužinosi, kad režisierius ne tik vadovauja aktoriams ir rėkia ant jų, bet atlieka ir daugybę kitų svarbių veiksmų, susipažinsi su specifiniais, aktorių naudojamais apšilimo žaidimais, kursi muzikinį takelį ir kostiumus aktoriams! Tapk režisieriumi, scenografu ar kompozitoriumi ir sukurk savo originalią, populiariosios „Jūratė ir Kastytis“ legendos interpretaciją.


Kultūrinė edukacinė programa – ekskursija „Literatūrinis Vilnius“ Literatūrinis Vilnius – nuo legendomis apipintos sostinės
iki šių dienų poezijoje gyvybe trykštančio miesto. Kiekvienas Vilniaus namas, kiekviena gatvė pasakoja mums Lietuvos
istoriją. Tačiau istorija daug įdomesnė, jei ją pasakoja rašytojai, išdainuoja poetai. Kokią Vilniaus Katedrą matė Justinas
Marcinkevičius? Kokius svarbius istorinius įvykius savo poemoje aprašė Adomas Mickevičius? Kaip Vilnių apdainavo M. K.
Sarbievijus, J. Vaičiūnaitė T. Venclova? Pasinersite į kelionę po senamiestį į kurį teks pažvelgti kitu kampu. Pamatykite, kur
mokėsi iškiliausios Lietuvos asmenybės, kur poetai leisdavo savo popietes. Išgirskite tai, ko apie literatus nesate skaitę ar
girdėję. Ekskursijos tikslas – pateikti mokiniams senojo Vilniaus vaizdą, knygų puslapiuose nugulusius istorinius įvykius ir
kasdienius nutikimus per įvairių laikotarpių literatų kūrybą, supažindinti mokinius su garsiausiais skirtingų laikmečių
Lietuvos rašytojais, jų biografija, kūriniais, indėliu garsinant ir pristatant Lietuvą ir jos literatūrinį paveldą Europos ir
pasaulio mastu. Edukacinės programos metu mokiniai skatinami ugdyti gebėjimą interpretuoti literatūros kūrinius, juose
aprašytus istorinius faktus, sujungti istorinius įvykius ir kultūros ženklus į vieną visumą, didinti susidomėjimą Lietuvos
rašytojų kūryba ir gilinti žinias lietuvių ir pasaulinės literatūros srityje. Pasivaikščiojimo metu mokiniams pristatomi garsūs
užsienio šalių rašytojai gyvenę ar neilgam apsilankę Vilniuje (Stendalis, Tarasas Ševčenka, Juzefas Ignacas Kraševskis,
Pranciškus Skorina, Josifas Brodskis). Programos metu skaitomos kūrinių ištraukos, autorių citatos, mokiniai įtraukiami į
edukacinius, teminius žaidimus, skatinant kritinį mąstymą sprendžiami kryžiažodžiai, dalyvaujama viktorinoje. Edukacinės
programos turinys ir forma pritaikoma individualiai pagal amžiaus grupę.


Pasaulio medis – pasaulio, visatos modelis. Protėviai šį simbolį naudojo, kad atskleistų tai, kas supo žmogų, simboliškai parodyti savo pasaulėvaizdį. Pasaulio medis vertikaliu išdėstymu simboliškai vaizdavo tris sferas: požemį, žemę, dangų; praeitį, dabartį, ateitį. Šis simbolis talpina žmogaus ne tik biologinio,bet ir dvasinio vystymosi, viso gyvenimo kelionės paslaptį. Jo šaknys – mūsų pažinimas, atmintis, perimtos vertybės, savosios tapatybės suvokimas. Jo kamienas ir šakos – tai mūsų buvimas čia ir dabar su mūsų artimiausiais – tėvais ir seneliais, vaikais ir vaikaičiais. Pastarųjų dėka skleidžiasi vis nauji šakų šakelių ūgliai, apsipilantys lapais, žiedais, vaisiais. Visa tai – mūsų ateities vizijos. Kuo plačiau iškeros tos šakelės, kuo mažiau tarp jų bus bevaisių, nulaužtų, nudžiūvusių – tuo bus vešlesnis, džiugins akį mūsų medis. Tuomet ir mes, visi kartu ir kiekvienas atskirai nebūsime „žmonės iš niekur“, nueinantys į niekur.
Įvadinė žodinė (trumpas pasakojimas), vaizdinė (parodomi ant popieriaus lapų nupiešti simboliai, piešinių pavyzdžiai) medžiaga suteiks žinių apie protėvių ženklų kalbą ir simbolių prasmę, paskatins smalsumą pažinimui.  Pagrindinė užsiėmimo dalis – praktinė, kurios metu kuriamas Pasaulio medis flomasteriais, spalvotais pieštukais ant popieriaus. Užbaigus piešinį vyksta trumpas aptarimas, pasidalinimas įspūdžiais, kaip sekėsi sukurti savo Pasaulio medį.
Užsiėmimo metu dalyviai lavina savo etninį pažinimą, estetinį pojūtį, kūrybingumą, dėmesingumą ir kruopštumą.
Edukacijos tikslas – puoselėti etninę kultūrą per simbolių pažinimą.


Literatūrinė edukacija „MANO MAŽASIS PASAULIS“

Žaismingas knygos “MANO MAŽASIS PASAULIS” pristatymas.
Tai ne vien knygos pristatymas- tai kūrybiškas prisilietimas prie gamtos ir mistinio pasaulio, lavinantis vaikų fantaziją, sąmoningumą ir platinatis pasaulėžiūrą renginys.
Šiame susitikime savo vaikišką knygutę “MANO MAŽASIS PASAULIS”, parašytą eiliuotomis pasakėlėmis, kurios skatina vaikučius mylėti gamtą, vertinti draugystę bei būti atidiems sau ir aplinkai, pristatys autorė Kristina Petkutė Gregor. Piešinius knygutės iliustracijoms piešė Skuodo meno mokyklos dailės skyriaus mokiniai. Kviečiame vaikučius pasinerti į eiliuotų pasakėlių pasaulį, mintimis pasivaikščioti mišku, prisiminti miško gyventojus.
Prisiminti ir įminti mįsles apie gamtą ir jos gyventojus, drauge pakalbėti apie gamtos naudą mums ir gamtosaugos svarbą pasauliui.
Tai smagus ir meniškas susitikimas, ugdantis vaikų sąmoningumą, lavinantis kūrybiškumą bei meilę sau ir aplinkai.
Renginio metu vaikams bus padovanota po knygutę parsinešimui i namus.

Klaipėdos krašto metai; Lietuvos sostinės Vilniaus ir Gedimino laiškų metai


Edukacijos su šviežiomis gėlėmis, puokščių rišimo, vainiku pynimo

Floristinės edukacijos metu ne tik galima sužinoti kokia kūrybos esmė bei išliekamoji vertė, bet ir per terapija susipažinti su savo kūrybos ypatumais, gebėjimu atlikti užduotis ir išmokti kaip tai pritaikyti tolimesniame gyvenime.


Užsiėmimas skirtas supažindinti vaikus su gamtoje nepertraukiamai vykstančiu vandens apytakos ciklu, vandens būsenų kitimu, formuoti ekologišką požiūrį į vandens vartojimą, ugdyti kūrybiškumą. Klausydamiesi telšiškio publicisto, žurnalisto Algirdo Kazragio (1928-1969) pasakos „Lašeliuko nuotykiai“ ir veikdami kaip personažai, užsiėmimo dalyviai kartu su Lašeliuku keliauja po pasaulį: pakyla nuo žemės į dangų, pabūna debesėliu, pamato Atlanto vandenyną ir net patenka į banginio pilvą... Po kelionės kiekvienas vaikas gauna laporello knygelę, kuri primena, kaip vyksta vandens apytaka mūsų planetoje. Užsiėmimo metu naudojami metodai: pasakos klausymas, pasiskirstymas personažais ir vaidyba, stebėjimas, klausimai-atsakymai, diskusija. Edukacinis užsiėmimas vyksta autentiškoje Žemaitijos kaimo ekspozicijos aplinkoje prie saugių vandens telkinių. Esant blogam orui - patalpoje.


Ar pastebėjote, kad daugelio vaikų kuprinės ar švarkų atlapai nusagstyti ženkliukais? Jie būna patys įvairiausi – juose gali žibėti mokyklos atributika, populiarūs personažai, posakiai ar frazės – vienas už kitą išradingesni... O mes siūlome šį aksesuarą pasigaminti patiems!
Pagrindinis edukacinio užsiėmimo „Jausmų ir emocijų ženkliukai“ tikslas – skaitymo procesą papildant kūrybine veikla leisti vaikams atrasti, kad literatūra (ir konkrečios knygos) gali veikti kaip savęs ir jausmų pažinimo priemonė. Užsiėmimą sudarys skaitymo, diskusijų, kūrybinė, refleksijos dalys. Į skaitymo dalį įtraukiamos knygos vaikams apie jausmus bei emocijas, pasirenkamos atsižvelgiant į dalyvaujančiųjų amžių (klasę) ar specialiuosius poreikius (pvz.: Kristin Roskifte „Vienas ir kiekvienas“, Anna Llenas „Spalvų monstriukas“, T. Moroney „Kai jaučiuosi laimingas“, „Kai jaučiuosi piktas“, J. Moore-Mallinos „Konfliktų sprendimas“ „Mano jausmai. Ką jie reiškia?“, Ch. N. Pereira „Pasakyk, ką jauti“, O. Brenifier „Meilė ir draugystė“ ir kt.). Skaitydami pasirinktus kūrinius, kelsime klausimus: kas apskritai yra jausmai? kada ir kodėl jie kyla? ar gali būti blogų jausmų? kaip juos atpažinti ir ką su jais daryti? Siekiant parodyti, kad ne visada mūsų emocijas ir jausmus kiti supranta teisingai, gaminsime įsegamus ženkliukus sau ir savo draugui (kuriam draugui bus gaminamas ženkliukas, paaiškės burtų keliu). Gautus rezultatus (du ženkliukai kiekvienam vaikui) palyginsime ir aptarsime tam, kad pamatytume skirtumus, kaip mes matome save ir kaip mus mato bei supranta kiti.


KAIP PRIKLAUSYTI GRUPEI IR IŠLIKTI SAVIMI? Savęs ir savo vertybių pažinimas meno pagalba

Pasitelkiant meno kūrinius, kaip priemonę savęs ir savo vertybių pažinimui, o taip pat naudojantis estetinė/meninės distancijos pagalba, kviečiame patyrinėti ir pasidalinti įžvalgomis temose kaip: (1) geriau pažinti ir reikšti save: charakterį, vertybes, jausmus, mokytis reflektuoti savo būsenas; (2) stiprinti socialinius emocinius įgūdžius ir mažinti agresyvų elgesį, ugdyti toleranciją, (3) atsispirti impulsyviam elgesiui, (4) mokytis diskutuoti, dalintis nuomonėmis bei spręsti konfliktines situacijas, (5) suprasti savo elgesio pasėkmes ir bendradarbiauti tarpusavyje Meno kūrinių bei temų, kurios atspindėtos meno kūriniuose, dėka kelti klausimus, tyrinėti, eksperimentuoti, reflektuoti bei diskutuoti taip ugdant kritinį mąstymą bei kūrybiškumą.


Edukacinis koncertas „Senieji instrumentai“

Kompozitoriaus multiinstrumentalisto Sauliaus Petreikio edukacinis koncertas „Senieji instrumentai“ – tai gyva ir nuoširdi pažintis su unikaliu Lietuvos bei užsienio šalių muzikinį paveldu, turtinga instrumentine baze bei spalvingu jos skambesiu. Mūsų muzika Pasaulyje išsiskiria savitu atlikimu, kompozicijomis ir kūriniais, žavinčiais Pasaulio ("world") muzikos mylėtojus. Koncertuose S. Petreikis rengia teatralizuotus muzikinius pasirodymus, kuriuose apjungia interaktyvius pasakojimus, tradicinį muzikos skambesį ir šiuolaikines improvizacijas, bei pristato šiuolaikinę senųjų Lietuvos bei užsienio šalių instrumentų istoriją. Jaunieji klausytojai juose gali gyvai pamatyti ir išgirsti daugiau nei 30 instrumentų unikalia kolekciją, kurią kompozitorius kaupia visą savo gyvenimą.


Vaikų draugas žaliais plaukais - tai naujas požiūris į atgimstančią gamtą pavasarį. Belaukiant Šv. Velykų, visi vaikai kviečiami į edukaciją "Draugas žaliais plaukais". Edukacijos metu susipažinsime su pavasarinės kalendorinės šventės papročiais, tradicijomis ir puoselėsime naujus požiūrius į laukimą, į kūrybą ir atsakomybę. Pasigamintas oliziukas - tai tik pradžia viso darbo. Kiekvienas vaikas grįš namo su tolimesnių darbų aprašymu - turės laistyti, prižiūrėti, stebėti ir auginti. Tai suteiks daug džiaugsmo, supažindins su sėklų dygimu, ugdys atsakomybės, pareigos ir kantrybės jausmą. Ar pasiruošę velykinę žolę auginti kitaip? Jeigu taip - lauksime atvykstant į draugo žaliais plaukais gamybą.


Aukštaitijos saugomų teritorijų direkcija

Edukacinė programa "Žinutė iš avilio" - tai programa mokiniams, kurios metu jie susipažins su bitininkavimo tradicijomis ir būdais, įvairiomis iki šių dienų naudojamomis priemonėmis, natūralaus vaško naudojimo galimybėmis. Programos dalyviai nagrinės žmogaus ir bitės ryšį ir sužinos, kad bitės yra unikalus bendruomeninio gyvenimo pavyzdys gamtoje. Mokiniai didžiąją užsiėmimo dalį bus įtraukti į praktines pažinimo užduotis (tyrinės bitę pro mikroskopą, žiūrės vaizdinę medžiagą, rengsis bitininko kostiumu, išbandys kai kurias bitininko darbo priemones, lies natūralaus vaško žvakeles, tyrinės avilių struktūrą, lankysis Liepų pavėsinėje).


Edukacinis užsiėmimas „Įsirišk knygą pats“

Sparčiai tobulėjant skaitmeninei erai vis garsiau ir plačiau girdime nuomonę, kad artėja tradicinės knygos žūtis. Visuomenėje formuojasi nuomonė, jog popierinės knygos era tarsi baigiasi – pasaulinės globalizacijos laikotarpiu vis labiau populiarėja nepopierinės informacijos laikmenos. Bibliotekų tikslas yra išsaugoti kultūrinį knygos paveldą ir pasirūpinti esamos ir būsimų kartų švietimu – skleisti žinią apie popierinės knygos atsiradimo kelią, panaudojant patrauklias sklaidos priemones. Vienu iš bibliotekos prioritetų tampa visuomenės pritraukimas į įvairius tradicijų puoselėjimo renginius, susijusius su knyga, jos ištakomis. Knygrišystė – knygų įrišimo amatas, taikomosios dekoratyvinės dailės rūšis (meninis knygų įrišimas). Vykdant programą dalyviai sužinos, kad egzistuoja ir rankinis knygų įrišimo būdas, kad labai svarbu yra išsaugoti senąjį amatą. Šilutės F. Bajoraičio viešoji biblioteka – urbanistinio kultūros paveldo pastatų infrastruktūros dalis, įsikūrusi buvusiame Žibų kaime. 1858–1944 m. čia veikė pirmoji A. Umlaufo ir Oto Sekunos spaustuvė bei F. V. Zyberto spaustuvė ir knygrišykla, knygynas. Bibliotekininkams gimė idėja įkurti knygrišyklą rekonstruotoje viešosios bibliotekos dalyje. Tai taps nauja paslauga moksleiviams. Edukacinės programos „Įsirišk knygą pats“ metu dalyviai sužinos apie senąją knygrišystę, savo akimis matys knygos gimimą ir patys jame dalyvaus, nes turės galimybę įsirišti sau knygą. Programos metu, grojant tų laikų muzikai, bibliotekininkas, apsirengęs įsigytais Renesanso epochos knygrišio drabužiais, atskleis knygrišystės istoriją, paslaptis, papasakos apie šio amato didybę ir reikalingumą, rodys senovinio knygų įrišimo įrankius, būdus bei įmantrybes.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Kaip sukurti veikėją ir jo istoriją? Praktinė kūrybinė edukacija su knygų autore, poete Indre Pliuškyte-Zalieckiene

Edukacijos metu autorė įtraukia vaikus į poetinį performansą skaitydama kelis savo eilėraščius, vaikams priimtina žaidybine forma supažindina dalyvius su veikėjo kūrimo procesu. Vėliau įgytas žinias vaikai pritaiko praktiškai grupiniame veikėjo kūrimo procese, kurį autorė čia pat gyvai iliustruoja. Vėliau savo veikėjus vaikai kuria individualiai.

Edukaciją veda ne vieną apdovanojimą už savo kūrybą pelniusi knygų vaikams autorė, poetė ir iliustruotoja Indrė Pliuškytė-Zalieckienė.

Autorė atvyksta į ugdymo įstaigą susidarius 4-6 klasėms/grupėms. (minimalus skaičius per dieną - 90 vaikų).


Rašytojo J. Biliūno gyvenimo ir kūrybos refleksijos. Spektaklis „JIS IR JI“ (išvažiuojamasis renginys)

Tai savita literatūros ir teatro jungties pamoka, jos objektas – J. Biliūno gyvenimas ir kūryba. Neilgas, tačiau ryškus J. Biliūno kūrybos kelias artimas moksleivių auditorijai jaunatviška patirtimi, atspindintis XX a. pr. Lietuvos istorijos aktualijas. Paslauga atliepia tematinį 2023 m. (Vilniaus 700 metų sukakties) prioritetą – savo krašto istorijos ir kultūros asmenybių pažinimas (J. Biliūnas – vienas ryškiausių XX a. pradžios Lietuvos kūrėjų, visuomenės veikėjų). I-oje renginio dalyje pristatomas spektaklis „Jis ir ji“ (https://soloteatras.lt/spektakliai/jis-ir-ji/) pagal J. Biliūno ir jo žmonos J. Janulaitytės-Biliūnienės atvirlaiškus. Spektaklį kūrė žinomi Lietuvos kūrėjai – rež. B. Mar, aktorius A. Kazanavičius, dail. I. Pačėsaitė; jis sukurtas originalia forma (dok. teatro žanras), ypač mėgstamas jaunimo auditorijos. Jame akcentuojamos nūdienai svarbios J. Biliūno vertybės – atjauta „mažajam“ žmogui, meilė ir pasiaukojimas tėvynei. II-oje renginio dalyje – kūrėjų diskusija su moksleiviais, leidžianti neformaliai pažvelgti į J. Biliūną, kalbėtis apie menininko kūrybos prasmę. Jos metu moksleiviams duodama užduotis sukurti ir perskaityti savo atvirlaiškį rašytojui, panaudojant jo kalbos stilistiką. Paslaugos temos aktualios šiandienos karo Ukrainoje akivaizdoje – XX a. pradžios Rusijos mėginimas nutautinti Lietuvą (lietuviškos spaudos draudimas ir persekiojimas) – šiandien svarbu moksleiviams ugdyti meilę savo kraštui, suvokti istorijos sąsajas su dabartimi. Ši edukacija „Kult. paso“ programoje buvo teikiama 2019-2021 m. (teigiamai apie ją atsiliepė dauguma Lietuvos mokymo įstaigų). Renginys gali būti rodomas Jūsų švietimo įstaigoje, arba kitoje, mūsų užsakytoje vietoje iš anksto suderinus su mūsų komanda.


Atvirkštinė perspektyva (nuotolinė edukacija)

Dažnai girdime pasakymą: „priklauso, kaip pažiūrėsi...“ Požiūrio taško keitimas kaip metafora dažnai taikoma politikoje, žurnalistikoje ir kitose gyvenimo srityse, bet ar suprantame tiesioginę šio posakio reikšmę? Atvirkštinės perspektyvos pamokoje suprasime optinius vaizdo susidarymo principus ir pritaikysime juos fotografuodami. Menamų linijų ir kampų pritaikymas leidžia plokštumoje didelius daiktus pavaizduoti kaip mažus, o mažus kaip didelius. Praktinės užduotys leis moksleiviams pritaikyti atvirkštinės fotografijos triukus ir kurti šmaikščias nuotraukas: kurti superherojaus įvaizdį ir pirštu pakelti neįprastai didelius daiktus, sumažinti architektūrinio paveldo statinius išdidinant mažą objektą priekyje ir pan.


Auksinis šiaudas, keliantis į saulę duoną, nuo seno skatino žmogų jį gerbti bei rasti būdą kaip pratęsti jo gyvenimą. Taip atsirado šiaudinių sodų, žvaigždžių, kalėdinės eglutės papuošimų rišimo tradicija Lietuvoje ir kitose šalyse. Šiandien, kuomet šiaudinių sodų rišimo tradicija įrašyta į UNESCO nematerialaus kultūros paveldo sąrašą, būtina kiekvienam pažinti šiaudo panaudojimo galimybes kūrybiniame procese, šiaudinių dirbinių pritaikymą paprotinėse apeigose ir bent kartą gyvenime surišti kad ir patį mažiausią sodelį.
Kokie šiaudai tinkami rišti kalėdinės eglutės girliandas ir žaisliukus, sodus, žvaigždes? Kas soduose primena Senovės Egiptą? Kur soduose pasislėpusi matematika, istorija? Ką apie šiaudinukus byloja etnokultūra? Atsakymus į visus šiuos klausimus išgirsite, šiaudinį dirbinį sukursite, palubėje besusukančius sodus pamatysite ir liaudies dainą padainuosite atvykę į Ramygalą, senovinę autentišką amatininkų sodybą. Programa skirta 1 - 12 (13) klasių mokiniams ir priešmokyklinukams.


Edukacijos metu susipažinsime su archajišku odininkystės amatu. Išgirsime odos istoriją ir įsitikinsime jos reikšmingumu žmogaus gyvavimui, nuo seniausių laikų iki šiandienos. Smalsiai tyrinėdami aplinką ieškosime pavyzdžių ir daiktų pagamintų iš odos.
Praktinėje edukacijos dalyje išbandysime darbo su oda subtilybes, išvysime įvairius ir nematytus įrankius skirtus apdirbti, pjauti, kalti odos ruošinius. Savo rankomis išmoksime  pasigaminti praktišką aksesuarą - raktų pakabuką.
Natūrali oda unikali medžiaga, o iš jos pagaminti daiktai yra tvirti ir ilgaamžiai. Dirbdami su oda vaikai lavins kruopštumą, atidumą detalėms, loginį mąstymą, kūrybiškumą. Savo rankomis pasigamindami daiktus vaikai ugdysis supratimą apie rankų darbo gaminių vertę, gamtos tausojimą, tvarumą.


Ar jums įdomu, kokie buvo senelių ir prosenelių kūdikystės ir vaikystės žaislai? Ar jie skyrėsi nuo mūsiškių, o gal buvo tokie pat arba panašūs? Jeigu susidomėjote, jūsų laukia įdomi pažintinė kelionė po senovinių žaislų bei žaidimų pasaulį. Galėsite pažaisti su senųjų žaislų kopijomis, pasinerti į stebuklingą pasakų pasaulį ir patys pasidaryti nesudėtingą žaisliuką.


Viešoji įstaiga Vilniaus keistuolių teatras

Spektaklio tikslas - supažindinti mokyklinio amžiaus žiūrovą su šiuolaikiniu teatru, atskleisti kūrybišką požiūrį į tikslinei amžiaus grupei aktualias problemas, paskatinti mokyklinio amžiaus vaikų susidomėjimą teatru, jį pateikti patraukliai ir įdomiai, pasiūlant domėjimąsi istorijomis kaip pilnavertę laisvalaikio praleidimo alternatyvą greta kitų šiuolaikinių pramogų.

Marsha Norman „Labanakt, mama“ (rež. Ieva Stundžytė)

Ten, kur debesys ganos nakty,

Seka mama sapnelį tavo.

Užsimerk ir neverk,

Mik, užmik, saulele mano...

Jaukus ir šiltas, gal kiek per daug daiktais apkrautas motinos kambarys. Jame tarp įvairių formų bei spalvų nėrinių, daugybės dėžių ir saldžių pyragaičių su plikytu kremu vakarą leidžia motina Telma ir jos suaugusi dukra Džesė. Tik į įprastą ir atpažįstamą rutiną staiga įsiterpia Džesės žodžiai apie planuojamą savižudybę. Ši žinia tampa atskaitos tašku, priverčiančiu veikėjas su didesne atida pažvelgti vienai į kitą, iš naujo apmąstyti gyvenimą ir mirtį.

Vienos dalies tragikomiško spektaklio kūrėjos, narpliodamos šios keistos situacijos priežasčių grandinę, ieško būdų suvokti jautrius, kartais absurdo spalvomis nuspalvintus ryšius su pačiais artimiausiais. Spektaklyje žiūrovai kviečiami kartu mąstyti apie reikšmingą, bet dažnai taip ir neužduodamą klausimą – ar yra įmanomas dviejų žmonių atviras ir nuoširdus pokalbis, kai pagrindinė jo sąlyga yra pabandyti iš tikrųjų išgirsti vienam kitą?

Režisierė Ieva Stundžytė

Vaidina: Ilona Balsytė, Diana Kamarauskaitė

Scenografė ir kostiumų dailininkė Laura Luišaitytė

Kompozitorius Aidas Giniotis

Šviesų dailininkas Darius Malinauskas

Trukmė 1 val. 30 min.
N – 14

Spektaklio pastatymo PROJEKTĄ FINANSUOJA LIETUVOS KULTŪROS TARYBA

"Originally Produced on Broadway by Dann Byck, Wendell Cherry,
The Shubert Organization and Frederick M. Zollo
Original production directed by Tom Moore
Originally produced by the American Repertory Theatre, Cambridge, Mass.”

Šalčininkų r. sav.; Ukmergės r. sav.; Vilniaus m. sav.; Rokiškio r. sav.; Anykščių r. sav.; Plungės r. sav.; Telšių r. sav.; Mažeikių r. sav.; Radviliškio r. sav.; Šiaulių r. sav.; Šiaulių m. sav.; Pasvalio r. sav.; Kėdainių r. sav.; Panevėžio m. sav.; Biržų r. sav.; Vilkaviškio r. sav.; Marijampolės sav.; Kretingos r. sav.; Prienų r. sav.; Kauno m. sav.; Jonavos r. sav.; Varėnos r. sav.; Rietavo sav.; Skuodo r. sav.; Panevėžio r. sav.; Alytaus m. sav.; Širvintų r. sav.; Kaišiadorių r. sav.; Molėtų r. sav.; Utenos r. sav.; Elektrėnų sav.; Klaipėdos m. sav.


Edukacija skirta susipažinimui su gyvūnų gerove ir atsakomybėmis ( aptarti gyvūno gyvenimo ypatumus ir poreikius. Atsakomybių svarbą gyvūno atžvilgiu; pagaminti gyvūnui žaislą, kaip priemonę atspindinčią vieną iš svarbių atsakomybių ). Skatinti kritinį mąstymą, kūrybiškumą, taip pat ugdyti asmeninę savivertę, ekologines nuostatas, atsakomybę už savo veiksmus, sąmoningumą. Ugdytinių įgautos žinios apie atsakomybes gyvūnui praplės suvokimą, kaip yra svarbu gerai apgalvoti prieš įsigijant augintinį ar jis yra tikrai pasiruošęs juo rūpintis. Edukacijos praktinis užsiėmimas ( kramtomojo žaislo gaminimas ) vaikams padės suprasti kaip jie gali prisidėti prie gyvūnų gerovės būdami už juos atsakingais tuo metu kai nėra šalia.


Režisierė – Šviesa Šulc. Įtraukianti ir nuotaikinga Kalėdinė pasaka 1-4 klasių mokiniams apie išdykusį vaiką, kuri užburia piktoji fėja ir paverčia kiškučiu. Spektaklio metu jis, padedamas mažųjų žiūrovų, keliauja daryti gerų darbelių. Ar jie padės išsivaduoti nuo kerų? „Belaukiant Kalėdų “ – tai interaktyvus spektaklis, kuriame kiekvienas geras darbelis yra mažas stebuklas. Spektaklio metu aktoriai bendrauja su mažaisiais žiūrovais, kartu šoka, dainuoja, moko eilėraštukų, vaikai atsakinėja į klausimus, pataria, mokosi skaičiuoti ir gyvena spektaklyje vyraujančia Kalėdų dvasia.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


MUZIKOS ENCIKLOPEDIJA TRUMPAI - STYGINIAI INSTRUMENTAI

Koncertinė įstaiga Lietuvos nacionalinė filharmonija

Interaktyvi virtuali programa skirta 1-4 klasių mokiniams. Pamokos metu yra plačiai apžvelgiami simfoninio ir kamerinio orkestrų styginiai instrumentai: smuikas, altas, violončelė, kontrabosas bei arfa. Analizuojama šių instrumentų specifika, istorija, evoliucijos raida, gamybos proceso ypatumai, techninės galimybės bei garso išgavimo būdai. Supažindinama su žymių kompozitorių ir atlikėjų kūryba. Pamokos pabaigoje žaidžiama trumpa virtuali viktorina naudojant išmaniuosius telefonus, o nugalėtojas apdovanojamas prizu - Lietuvos nacionalinio simfoninio orkestro CD. Tokiu būdu skatinamas dalyvių aktyvumas, kūrybiškumas, domėjimasis muzika.


Kviečiame į ekskursiją po Žaliakalnį – slėpiningą, ąžuolų prieglobstyje paskendusį Kauno art deco perlą, kupiną romantiškų istorijų apie iškilias asmenybes, liudijantį Lietuvai svarbius istorinius įvykius ir datas. Ekskursiją pradėsime prie M. ir K. Petrauskų skyriaus pasakojimu apie Žaliakalnį. Vėliau pasikviesime pasivaikščioti jaukiomis Žaliakalnio gatvelėmis ir aplankyti žymius kompozitorius, dainininkus ar muzikantus menančias vietas. Siekiant užtikrinti, kad kiekvienas dalyvis girdėtų pasakojimą, bus naudojama audiogido sistema. Pasakojimas bus iliustruojamas vaizdine medžiaga planšetėje. Ekskursija tinkama specialiųjų ugdymo poreikių turinčioms mokinių grupėms. Užsiėmimas gali būti pritaikytas vaikams su proto negalia, raidos sutrikimais, vedant supaprastintą užsiėmimo variantą (pristatoma glaustesnė informacija, naudojamas paprastesnis žodynas, kalbama trumpesniais glaustesniais sakiniais). Su tam tikrais iššūkiais galimas ekskursijos pravedimas asmenims su judėjimo negalia - ekskursija vyksta Žaliakalnyje, tad miesto infrastruktūra ne visur palanki ir reikalinga lydinčiųjų asmenų pagalba įveikiant "bortelius". Apie grupės specialiuosius poreikius prašome informuoti užsakymo formoje.


Šv. Kalėdos - Šventiniai kultūrų atspindžiai Vilniaus senamiestyje (Nuotolinė paslauga)

Kai žaliaskarės senamiesčio eglės kaip Šv. Kalėdų šaukliai mums moja iš toli, o miesto gatvės ir parduotuvių vitrinos pasipuošia margaspalvėmis girliandomis, žinome – artėja gražiausios žiemos šventės. Bet juk ne visada besiruošiant šiam magiškam laikotarpiui degdavo neoninės šviesios, mirgėdavo stikliniai žaislai. Tik dalis senųjų tradicijų pasiekė mūsų dienas. Kultūrinės edukacinės programos metu sužinosite kaip žiemos šventes šventė įvairių tautų žmonės, kaip Kalėdoms ruošėsi pranciškonų ir jėzuitų vienuoliai, kokias tradicijas miestiečiai perėmė iš Vilniaus liuteronų bendruomenės, kur ir kada buvo papuošta Vilniuje Kalėdų eglutė ir kas nešė vaikams dovanas per Kalėdas. Prisiminsime Kalėdinius burtus ir kitokius senovinius papročius. Programos metu naudojama vaizdinė, folklorinė, etnografinė ir istorinė medžiaga įtrauks mokinius į aktyvų tyrinėjimą. Programa informatyvi ir nuotaikinga, užduotys kūrybingos ir inovatyvios, pritaikytos įvairaus amžiaus grupėms.


Pradedant kalbėti apie skraidančius gyvūnus, pirmiausia pagalvojame apie paukščius.
Tačiau ne tik jie gali skraidyti. Ar žinojai, jog didžiausia skraidančių gyvūnų klasė yra vabzdžiai, kuriems priskiriama apie 90 procentų visų pasaulyje gyvenančių gyvūnų rūšių?  Be šių dviejų gyvūnų grupių yra ir daugiau skraidančių ar sklandančių stuburinių gyvūnų - roplių, žinduolių, varliagyvių ar netgi žuvų. Tačiau pastarieji (išskyrus šikšnosparnius) yra gana prasti lakūnai ir negali lygintis su paukščiais ar vabzdžiais, kurių sugebėjimas skraidyti yra praktiškai tobulas. Visgi ne visi paukščiai ir ne visi vabzdžiai gali skraidyti: dalis jų evoliucijos eigoje prarado šį gebėjimą dėl pasikeitusio gyvenimo būdo ir aplinkos sąlygų. Atvykite į zoologijos sodą ir sužinokite visas paslaptis apie skraidančius gyvūnus!


Vyskupas M. Valančius (1801–1875) viename savo pamokslų taip vertino žaidimus ir pramogas: „...žaidimai ir pramogos, kaip tinkamos priemonės mūsų jėgoms sustiprinti ir prabėgančioms valandėlėms maloniai praleisti, nieko smerktino savyje neturi...“ Žaidimų metu puoselėjami vaiko pojūčiai, atveriami pasaulio pažinimo vartai. Žaidimai skatina vaiko intelektinį ir fizinį vystymąsi. Žaislai leidžia vaikui geriau pažinti save. Su amatininko, gaminusio žaislus, gyvenimo būdu vaikai supažindins klausydami pasakos „Dievdirbio širdis“. Šiek tiek susipažinus su žaislininkystės amatu, bus galima suprasti, kiek daug dėmesio XIX a. pabaigoje buvo skiriama vaiko kultūrai ir kūrybai. Kalbėsimės apie senųjų žaislų gaminimo įrankius, priemones, žaliavas. Vaikams bus rodomos įvairios natūralios priemonės, iš kurių buvo gaminami žaislai (karnos, oda, arklio uodegos plaukai, kaulas, medžio žievė, plunksnos, šlynas, skiedros), įrankiai ir skirtingos medienos rūšys, tinkančios žaislų gamybai. Aptarsime, kuo skiriasi judantieji žaislai nuo nejudančių, sužinosime, kokius dažniausiai gamindavo moterys, o kokius vyrai. Užsiėmimo metu bus pristatyta didelė autentiškų XIX a. pabaigos–XX a. pradžios žaislų kolekcija. Vaikai stebėdami judančių žaislų veikimą erdvėje, susipažins su šiais žaislais: sukučiu „Vilkeliu“, figūrėle „Balvonu“, žaislu „Kalviai“, „Pokštų dėžute“, „Beždžionėle“, „Kareivėliais, „Kareivėliais-raiteliais“, „Gimnastu“, „Lentų pjovėju (pilščiku)“, „Medžio pjovėju ir kirtėju“, „Paukščiu ant ratukų“, „Lipiku“, „Arkliu ant sūpynių“. Diskutuosime apie žaislų pavadinimus ir ryšį su jų funkcija. Žaisdami aptarsime, kurie iš jų priklauso: švytuoklinių, inercinių, traukomųjų, sukamųjų, riedančiųjų ir žaislų ant sūpynių grupei. Kūrybinių dirbtuvių metu iš liepos medžio pasigaminsime žvėrelių formos žaisliukus. Dailinsime, dekoruosime.


Savo grožiu Kuršių nerija užburia visais metų laikais. Ją aprašė garsūs žmonės. Ja grožėjosi ir ją tapė žymūs dailininkai. Gal jie neturėjo fotoaparato, kad tiek ilgai vargo, piešė? Kalbėsime rimtai, bet kartu ir juokausime, išdykausime, gal net ir kai kuo pasibaisėsime. Juk buvo laikas, kai žmonės Kuršių nerijoje valgė varnas, o žvejybos metu ir kątik pagautą žalią žuvį kramsnojo! Susitiksime su velniais ir raganomis, sužinosime burtažodžių, kaip nuo nelabųjų apsiginti bei kaip fraku pasipuošusį velnią atpažinti. Kopų kalnai, miško paklotė, gyvenvietę skalaujančios bangos nepaliks abejingų! Neringos miestas pušų apsupty. Negyvosios kopos, prikelt gal gali? Žvejų nameliai ryškiaspalviai ilgam įsimins, Kurėną puošusi vėtrungė žvejo gyvenimą primins. Saulė kyla iš marių ir skuba link jūros Ei, senasis kuršininke, kokios tu natūros? Briedį sutiksim? Šerną išvysim? O gal besiganančias ožkeles aplankysim? Smėlio kalnai užburs! Batai smėlio pribyrės! Gera nuotaika ir juokas visą kelią mus lydės! Kol saulės laikrodis grįžt namo visus pakvies… Keliaukime į ramybės oazę, išskirtinį Lietuvos miestą Neringą. Aplankykime smėlio kopų pusiasalį - unikalų gamtos kūrinį, įrašytą į Pasaulio paveldo sąrašą. Ekskursijos turinys, metodai ir užduotys parenkami atsižvelgiant į mokinių amžiaus grupę. Transportu ir transporto išlaidomis rūpinasi užsakovai.


Susipažinę su fotografijos istorija XIX a. pab. - XX a. pr. fotostudijoje, moksleiviai kviečiami giliau pažvelgti į vieną
seniausių fotografijos žanrų – portretą, kuris šiandien, išmaniųjų technologijų amžiuje, virto masiniu reiškiniu. Fotografija –
viena svarbiausių reprezentacinių priemonių, kuri dažnai pasiekia auditoriją pirmiau, nei žmogiškasis kontaktas ir yra
neatskiriama jaunimo gyvenimo dalis. Dėka mobiliųjų telefonų fotografavimas tapo kasdieniu, nesąmoningu ir specifinių
žinių nereikalaujančių veiksmu. Edukacinėje programoje mokiniai skatinami sustoti ir pažinti portretinės fotografijos
nepaprastą procesą, kuris reikalauja techninių žinių, kūrybiškumo ir nėra toks greitas, kaip asmenukės („selfie“) padarymas.
Mokiniai profesionalioje fotostudijoje supažindinami su studijos įranga ir technika – fotoaparatais, šviesų įranga,
fotografavimo pagrindais ir portretinės fotografijos specifika. Dalyviai mokosi parinkti apšvietimą, posūkį, kompoziciją,
išbando klasikinę portretų apšvietimo schemą, kuri buvo paveldėta iš tapytojų ir vėliau adaptuota fotografijai. Darbo
fotostudijoje metu mokiniai patiria, kaip gimsta profesionali portretinė fotografija, tapdami fotografo asistentais ir
modeliais. Tokia patirtis ugdo jaunuolių sąmoningumą, kritinį mąstymą, kūrybiškumą, leidžia atrasti fotografiją, kaip
kompleksinį procesą, apjungiantį meno ir mokslo disciplinas.


Klaipėdos miesto gimimo istorija prasideda slėpiningais viduramžiais ir yra apipinta legendomis ir paslaptimis. Klaipėdos
vardo kilmė, jos simboliai – antspaudas, herbas, vėliava ir šiandien yra verti įdėmaus žvilgsnio ir smalsaus tyrinėjimo. Jau
beveik trisdešimt metų Klaipėda turi istorinį savo simbolį – herbą, kuriame kiekvienas elementas, kiekvienas ženklas, jo vieta
herbe turi gilią prasmę, atspindinčią beveik aštuonių šimtų metų miesto istoriją. Jei tu esi tas, kurį domina senovė, paslaptys,
legendos ir mitai – laukiame tavęs. Jeigu tu nori sužinoti ką reiškia miesto herbe šimtmečius slypintys ženklai, atvyk į mūsų
muziejų ir drauge su mumis įmink šias paslaptis. Miesto ženklai ir šiandien gyvi mūsų gyvenime, atrask juos kartu su
mumis.


Edukacija „Šviesos laboratorija“ yra skirta 6-12 klasių moksleiviams, suteikianti unikalią galimybę susipažinti su pinhole fotografijos technika per praktinius ir teorinius užsiėmimus. Mokinių laukia įdomus ir įtraukiantis procesas, kurio metu jie fotografuos su medinėmis pinhole kameromis ir ryškins savo portretus fotolaboratorijoje. Edukacija integruoja chemijos ir fizikos žinias, skatindama moksleivius tyrinėti šviesos ir chemikalų sąveiką. Naudodami specialias programėles savo mobiliuosiuose telefonuose, moksleiviai galės paversti savo negatyvus į pozityvus vaizdus.

Ši edukacija lavins moksleivių kūrybiškumą, kritinį mąstymą, komunikavimo, pažinimo ir skaitmenines kompetencijas. Praktiniai užsiėmimai skatins eksperimentuoti su šviesa ir ekspozicija, ugdant analitinius įgūdžius.

Refleksijos sesijose jie analizuos savo ir kitų darbus, lavindami gebėjimą kritiškai vertinti kūrybinius produktus ir mokytis iš patirties.

Edukacija „Šviesos laboratorija“ praturtins moksleivių mokymosi procesą, suteikdama praktinių ir teorinių žinių bei įgūdžių, reikalingų šiuolaikiniame pasaulyje. Tai puiki galimybė integruoti kūrybinius, mokslinius ir technologinius aspektus į ugdymo procesą, skatinant moksleivių visapusišką tobulėjimą.

Edukacinio užsiėmimo vadovai - profesionalūs fotografai ir fotografijos istorikai-muziejininkai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Tapyba ant šilko tai - atsipalaidavimo būdas, savirealizaciją - į kurią kviečiame ir Jus. Druskininkų amatų centre „Menų kalvė“ galima ne tik apžiūrėti parodas, įvairių sričių menininkų dirbtuves, bet ir dalyvauti edukaciniame užsiėmime. Jo metu suteikiama galimybę iš arčiau susipažinti su šilku ir jo istorija, bei patiems viską išbandyti praktiškai. Pamokoje išmokstama įvairiomis technikomis dekoruoti šilką, nuliejama nosinaitė "fantazija". Rezultatas visada būna nenuspėjamas, bet labai įdomus. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis. Net ir neturint piešimo, kompozicijos ar spalvų maišymo pagrindų, galima nulieti labai gražų darbelį.


Trakų krašto kultūros ir amatų asociacija

Trakų krašto tradicinių amatų centre Paukštelio/katinuko siuvimo veikla skatina vaikų kritinį mąstymą, ugdo mokinio kultūrinę savimonę, stiprina kūrybiškumą, ugdo komunikavimo ir pažinimo kompetencijas.
Edukacinės veiklos metu organizuojama ir įgyvendinama inovatyvi ir kūrybiškumą skatinanti veikla; taikomų metodų pagalba mokiniai bus skatinami generuoti idėjas, kritiškai mąstyti, kelti klausimus, įžvelgti sąsajas; bus sudarytos sąlygos mokiniams būti unikaliais, leisti kelti ir įgyvendinti savo idėjas; veiklos pritaikytos prie kiekvienos amžiaus grupės poreikių, žinių, galimybių priimti ir suvokti informaciją, formuoti mokinių kultūrinius įpročius; bus užtikrinti veiklų nuoseklumas, detalumas ir tarpusavio dermė; papildytos bendrąsios ir specialiąsios žinios, skatinant kūrybišką mokinių veiklą.
Atvykę į Trakų krašto tradicių amatų centrą vaikai susipažins su ekologija ir tvarumu. Kas vyksta pasaulyje, kokios paprastų žmonių iniciatyvos įgyvendinamos panaudojant turimas žaliavas, kaip prikelti tekstilinius gaminius antram gyvenimui.  Diskutuosim ką paprasto galim mes kiekvienas padaryti savo namuose ar šalia namų. Mokiniai sukurs savo katinėlį arba paukštelį. Mokysis kimšti, siūti, kurs savo unikalų gyvūnėlio veiduką.
Edukacinę veiklą veda siuvėja, Liucija Pavlovska.


Ar žinojote, kad lėlių teatras daro didelę įtaką asmenybės tobulėjimui, padeda spręsti mokomuosius – auklėjamuosius uždavinius, ugdo vaizduotę, jausmus, kūrybiškumą, suteikia teigiamų emocijų? Norite ugdymo/-si procesą padaryti įdomesniu ir įvairesniu, išbandyti kitokius mokymo/-si būdus išeinant iš klasės, suolo, vadovėlio rėmų? Visa tai patirsite dalyvaudami edukacijoje “Lėlių teatro dirbtuvės”, kurios metu mokiniai turės galimybę atskleisti savo kūrybiškumą, susipažins su lėlių teatro istorija, sužinos, kuo ypatingas lėlininko darbas ir kokių gali būti teatrinių lėlių, pasigamins pasirinkto tipo lėlę, išmoks ir praktiškai išbandys pagrindinius jos valdymo principus bei sužinos kitas lėlių teatro subtilybes. Pasigamintas lėles mokiniai galės pasilikti sau atminimui.


Atvykę moksleiviai į Kauno menų inkubatoriuje įsikūrusią stiklo studiją turės unikalią ir nepakartojamą galimybę susitikti su profesionalia stiklo menininke Sandra Atkočiūte, apžiūrėti jos kūrybinę studiją ir gavę kūrybinio įkvėpimo, šalia esančioje salėje specialiai paruoštuose vietose susikurs pasirinkta tema stiklo meno kūrinį. Kūrybinių temų ir technikų bus net kelios, todėl kiekvienas moksleivis savarankiškai rinksis jam labiausiai patinkančią. Prieš kūrybinį procesą mažuosius kūrėjus supažindinsime su stiklo meno raida, istorija, garsiausiais menininkais ir parodomis. Išmokinsime atpažinti kokia technika sukurtas stiklo kūrinys ir kokioje šalyje tai atrasta. Po kūrybos proceso surengsime visų kūrėjų parodą, ja pasimėgausime, aptarsime ir nusifotografuosime.


Raganiukės teatras kviečia mokinius ir jų mokytojus atvykti į teatrą pamatyti spektaklį apie saugų ir draugišką internetą! Katinėlis@Gaidelis – tai inovatyvus spektaklis. Raganiukės teatre bus rodomas žaismingas muzikinis spektaklis vaikams apie atsargų elgesį internete. Trumpai apie siužetą. Modernioje pasakoje įprastas miškas tampa miškatinkliu, kuriame tyko įvairūs kibernetiniai pavojai. Pasakos personažas Gaidelis – aktyvus interneto vartotojas - tampa gudruolės pasakos personažo Lapės programišės auka. Gaidelį gelbėja geriausias jo draugas Katinėlis, kuris naujojoje pasakos istorijoje atsiskleidžia kaip išmanus ir tikras atsargaus elgesio internete žinovas. Gaidelis išmoksta svarbiausių naudojimosi naujausiomis technologijomis pamokų: atsirinkti ir lankytis tik saugiose svetainėse, sužino kas tas slaptažodis, bei išmoksta nepasitikėti nepažįstamaisiais internete. Spektaklyje patraukliai perteikiama pagrindinė spektaklio tema, tad spektaklis atlieka ne tik pramoginę, bet ir ugdomąją funkciją – veikėjai spektaklio metu viktorinos forma interaktyviai bendrauja su žiūrovais. Kartu su į pavojus papuolusiais personažais žiūrovai ieško sprendimų iš keblių situacijų. Žiūrovus į veiksmą scenoje įtrauks ne tik originalus spektaklio scenarijus, gyvas aktorių bendravimas su publika, skambios dainos apie saugų naudojimąsi internetu, bet ir įspūdinga scenografija – aktoriai scenoje statys internetinį namą, o gaidelis naudosis nepaprastu kompiuteriu. Akį trauks spalvingi ir šiuolaikiški veikėjų kostiumai. Spektaklis sukurtas pagal specialistų rekomendacijas bei atsižvelgiant į aktualiausias 1-4 klasių mokinių problemas, kylančias naudojantis internetu. Režisierė : Rita Urbonavičiūtė Personažus vaidino Raganiukės teatro aktoriai Originali muzika (komp. J. Jurkūnas) Dailininkas Ilona Buzaitė Užsisakyti spektaklį galite https://www.emokykla.lt/; telefonu +37067097832; raganiukes.teatras@gmail.com; Daugiau informacijos www.raganiuke.lt


"PlayMais" dirbtuvės, tai būdas vaikams išreikšti savyje slypintį kūrėją ir pasinerti į konstravimo nuotykius kartu su savo klasės draugais bei užsiėmimo vedėjais. Naudojant gamtai draugiškus konstravimui skirtus kukurūzus vaikai lavins savo kūrybinius, motorinius ir kognityvinius sugebėjimus. Užsiėmimas susidės iš teorinės dalies, kuri bus interaktyvi ir vaikus skatins diskutuoti grupėse. Toliau vaikų lauks darbas grupėje, kurioje jie galės kartu konstruoti savo pasirinktą kūrinį taip benradarbiaujant tarpusavyje ir stiprinant ryšius. Na o pabaigoje kiekvienas vaikas individualiai sukurs savo kūrinį, kurį galės parsinešti namo arba papuošti juo savo mokyklos klasę. Visą užsiėmimą ves patyrę edukatoriai turintys ne vienus metus patirties dirbant su mokyklinio amžiaus vaikais. Tad kviečiame registruotis ir vienai valandai tapti pačiu tikriausiu kūrėju!


Edukaciniai kino seansai kino centre „Romuva"

Edukaciniai kino seansai Kauno kino centre „Romuva“ siūlo gilias europietiškų filmų peržiūras ir diskusijas, skirtas ugdyti įvairias kompetencijas, įskaitant socialines, emocines, pasaulio suvokimo. Programos repertuaras apima edukatorių atrinktus, pasaulyje pripažintus tiek tarptautinius, tiek lietuvių kūrėjų filmus, skirtus įvairaus amžiaus mokiniams. Filmų repertuaras nuolat atnaujinamas žymiausių kino festivalių įvertintais filmais ir naujais pasaulyje pripažintų kūrėjų darbais. Filmą galima rinktis iš šio repertuaro: https://kcromuva.lt/edukacija/mokausi-is-kino/
Per filmų peržiūras mokiniai ne tik praturtina savo kino patirtį, bet ir mlavina svarbius gyvenimiškus įgūdžius ir suvokimą apie pasaulį. Po filmo peržiūros organizuojamos diskusijos, kuriose mokiniai aptaria filmų temas, veikėjų emocijas ir gyvenimo situacijas, suteikdami jiems galimybę išreikšti savo mintis ir jausmus. Tai skatina bendravimo ir empatijos įgūdžius, leisdami mokiniams pasinerti į įdomų ir reikšmingą diskusijų procesą, kuris plėtoja jų socialinę, emocinę kompetenciją, lavina kritinį mąstymą.

Tikslai:
Ugdyti socialines, emocines ir pasaulio suvokimo kompetencijas per filmų peržiūras ir diskusijas.
Suteikti mokiniams galimybę praturtinti savo kino patirtį ir įgyti svarbių gyvenimiškų įgūdžių.
Skatinti bendravimo ir empatijos įgūdžius, leisdami mokiniams aktyviai dalyvauti diskusijų procese.
Plėtoti kritinį mąstymą, leidžiant mokiniams analizuoti filmų temas, veikėjų emocijas ir gyvenimo situacijas.


Ateities inžinierius: praktinė edukacija su LEGO

BRICKS4KIDZ edukacinis renginys supažindins vaikus su inžineriniais išradimais ir pasauliniu kultūriniu paveldu per konstravimą su LEGO. Edukacinis renginys suteiks vaikams įdomių kultūrinių žinių apie inžinerijos išradimus, ugdys jų kūrybiškumą, tautiškumą ir kritinį mąstymą, kompleksiškai ruoš vaiką ateičiai. Jie supras inžinerinių išradimų svarbą šalies vystymuisi, tam laikmečiui būdingus kultūrinius aspektus, jų veikimo principus. Konstruosime: pakeliamus tiltus, vėjo malūnus, elektromobilius, liftus ir dar daugiau. Žmonių rūšis yra neprilygstamai išradinga. Nuo tos akimirkos, kai kažkas daužydamas vieną akmenį į kitą pasigamino įrankį su aštria briauna iki dienos, kai Marse nusileido nuotraukas į Žemę siuntę zondai, kai kurie pasiekimai vertintini kaip išskirtinai revoliuciniai. Mes tikime, kad vaikai mokosi geriausiai per veiklą, kuri skatina jų smalsumą ir kūrybiškumą. LEGO yra puiki priemonė įgyvendinti šį tikslą.